دە لە باشترین بەرنامە بێ بەرامبەرەکانی مۆبایل بۆ فێربوونی ئینگلیزی - سێنتەری پەرەپێدان و زمان\nدە لە باشترین بەرنامە بێ بەرامبەرەکانی مۆبایل بۆ فێربوونی ئینگلیزی\nیەکێک لە ڕێگا گرنگەکان بۆ بەرەوپێشبردنی ڕەوانی لە زمانی ئینگلیزیدا مەشقکردنی ڕێکوپێک و پەیوەندی بەردەوامە لەگەڵ زمان. بەکارهێنانی بەرنامەکانی مۆبایل بۆ فێربوونی ئینگلیزی دەتوانرێت یارمەتیدەربێت لە گەشتکردندا ئەمەش خەرجیت کەم دەکاتەوە و کاتیشت بۆ دەگەڕێنێتەوە. کەمێک خوێندنی زیاتر لە هەر ڕۆژێکدا و بەکارهێنانی ئەو بەرنامە خزمەتگوزاریانەی مۆبایل کە تایبەتن بە فێربوونی زمانی ئینگلیزی دەتونرێت کاریگەری بەرچاویان هەبێت لە بەرەوپێش چونی ڕەوانی زمانی ئینگلیزی لە ماوەی تەنها چەند مانگێکدا، لەم ڕێبەری خوێندنەدا، سەیری ١٠ لە باشترین بەرنامە بێ بەرامبەرەکان دەکەین کە بەردەستن بۆ مۆبایلی زیرەک و تابلێتدا لە ئەمڕۆدا.\nزیاتر لە (١٠٠) ملیۆن بەکارهێنەری هەیە، (Duolingo) یەکێکە لە بەناوبانگترین بەرنامەکان کە ئێستا بەردەستە بۆ دابەزاندن. ئەم خزمەتگوزارییە بێ بەرامبەرە، هەروەک چۆن بەردەستە وەکو ماڵپەڕێک، لە هەمان کاتدا وەکو بەرنامەیەکیش بەردەستە بۆ هەردوو سیستەمی ئەنرۆید و ئای ئۆ ئس. (Duolingo) سیستەمێکی فێربوونی زمانی لە ڕێگەی یارییەوە هەیە و بۆ ئەوەی کەشێکی خۆش دروست بکات بۆ خوێندنی ئینگلیزی و زمانەکانی تر. یەکێک لە فیچەرە بێهاوتاکانی (Duolingo) ئەوەیە کە بەکارهێنەران خەڵات دەکرێن بە "skill tree" واتا "درەختی کارامەی" لە جیاتی پێدانی لیستێک وانە بۆ ئیشکردن لەسەریان و پێدانی خاڵ بۆ تەواوکردنی ئەرکەکان بە دروستی. ئەم بەرنامەیە زۆر گرنگە بۆ فێربوونی وشەی نوێ و گەشەپێدانی کارامەیەکانت لە نووسین و وەرگێڕان، کە دەتوانرێت لە لایەن بەکارهێنەرانی ترە هەڵبسەنگێننرێت.\nهەر وەک لە ناوەکەیەوە دیارە ئەم بەرنامە ئینگلیزییە یارمەتیت دەدات لە لەبەرکردنی وشەکان و زانیارییەکانی تر. بەزۆری بەکاردەهێننرێت بۆ فێربوونی زمانی ئینگلیزی لە ڕێگەی فلاشکارد و ڕاهێنان، لەگەڵ ئەوەشدا چەند بەشێکی تایبەت بە شتی کەم بایەخ، کلتوری بەناوبانگ و بابەتی تری هەیە. کۆرسەکان بەرهەم دەهێنرێن لە لایەن بەکارهێنەرانی تری کۆمەڵگای ئۆنلاین، هەروەها بەرنامەکە لێکدەرێت لەگەڵ ئەکاونتەکەت لەسەر ماڵپەڕی (Memrise). ئەم بەرنامەیە هەندێک فیچەری فێربوون لەڕێگەی یاری و سیستەمی پێدانی خاڵ لەخۆدەگرێت. ئەم بەرنامەیە زۆر بەسودە بۆ فێربوونی وشەی نوێ.\nئەم بەرنامەیە دیزاین کراوە بۆ یارمەتیدانی بەکارهێنەرانی بۆ فێربوونی لیستێک لە وشەی نوێی ئینگلیزی. هەر وەک (Memrise) و (Wordsteps)یش ڕێگە بە کۆمەڵگای سەرهێڵ دەدات بۆ بەرهەمهێنان و هاوبەشیپێکردنی ناوەڕۆك بۆ یارمەتیدانی ئەوانی تر. ئەم ناوەرۆکە لە شێوەی لیستێک وشەی نوێ دەردەکەوێت، کە هەموو بابەتە بەرچاوەکان لەخۆ دەگرێت-لە ئاوەڵناوە سەرەتاییەکان تا زاراوە تەکنیکیەکان. چەندین تاقیکردنەوەی جۆراوجۆر لە خۆدەگرێت، وەک وەرگێڕان بۆ ئینگلیزی یان وەرگێڕان لە ئینگلیزییەوە بۆ زمانی تر، گوێگرتن، سپێڵینگ،...هتد. هەروەها (Wordsteps) ڕێگەت پێدەدات بە دانانی خشتەی خودکاری تاقیکردنەوە و وریاکردنەوە بۆئەوەی دڵنیا بیت کە هەرگیز هیچ بابەتێکی دواتری خوێندنت لەدەست ناچێت.\n(Lingualeo) بەرنامەیەکی بێبەرامبەرە کە سەرنج دەخاتە سەر شێوازی یاری بۆ فێربوونی ئینگلیزی لەگەڵ سیستەمی خاڵ و ئاماژەکانی پێشکەوتن و گرتنەبەری تاقیکردنەوەی ئاستی سەرەتایی, ئەم بەرنامە ئینگلیزییە پێکدێت لە پڕۆگرامێکی خوێندنی تاکەکەسی لەسەر بنچینەی ئەو کارامەی و خولیا و ئامانجانەی هەتن. بەکارهێنەران ڕاهێنانە دیزیاینکراوەکان تەواودەکەن بۆ بەرەوپێشبردنی ئاستی ڕێزمانیان، زیادکردنی وشەکاریان و پەرەپێدان بە ئاستی خوێندنەوە و گوێگرتنیان. ئەم بەرنامەیە، بابەتە ڕاستەقینەکانی ژیان لە خۆدەگرێت، پێکدێت لە (200,000) بابەت وەکو بابەتی هەواڵ، گۆرانییە بەناوبانگەکەکان، نوکتە و کورتە ڤیدیۆ. (Lingualeo) زیاتر بۆ فێرخوازە گەنجەکان گونجاوە، یاری تایبەت لە شێوەی پرێزنتەیشن لە خۆدەگرێت و جەختکراوەتەوە لەسەر هەبوونی خۆشی و شادی لەکاتی فێربووندا.\nبۆماوەی چەندین ساڵە، (British Council) خەریکی پەرەپێدانی زمانی ئینگلیزی بەریتانی و کەلتورە لەسەرانسەری جیهاندا و ئێستا ئەم دەزگا بەناوبانگەی UK چەندین بەرنامەی بەسودی هەیە بۆ فێربوونی ئینگلیزی. چەندین بەرنامە لەسە مەڵپەڕی (apps on the British Council Website) بەردەستن کە پۆدکاست و ڤیدیۆ و خشتەی دەنگ، یاری بۆ منداڵان و چەندین شتی تر پێشکەش بە بەکارهێنەرانی دەکات. یەکێک لە باشترین بەرنامەکان بریتییە لە فێربوونی ڕێزمانی ئینگلیزی- بەرنامەیەکی گرنگە کە هەردوو شێوەزاری UK و US لەخۆدەگرێت بۆ یارمەتیدان لە بەرەوپێشبردنی ڕێزمان لە ئاستی سەرەتاوە بۆ ئاستی پێشکەوتوو. هەموو ئاستە قورسەکان پێکدێن لە (١٢) بەشی ڕێزمان، هەریەکەیان (٢٠) ئەرکی تێدایە. هەروەها وەڵامەکان لە خۆدەگرێت بۆ یارمەتیدان لەئەگەری دڵنیا نەبوون یان نەزانینی هەر پرسیارێکی قورسی ڕێزمان.\nئەم بەرنامەیە لە ئێستادا تەنها بۆ سیستەمی (Android) بەردەستە و یەک مەبەستی سادەی هەیە - بۆ یارمەتیدانی بەکارهێنەرانی تا مەشق لەسەر چۆنیەتی خوێندنەوەی دەنگ و وشەکانی زمانی ئینگلیزی بکەن. بەرنامەکە زیاتر لە (٩٠٠) دەستەواژە لەسەر هەموو بابەتەکانی گفتوگۆی ڕۆژانە لە خۆدەگرێت. بەکارهێنەرانی دەتوانن گوێ شێوەی ڕاستی دەنگەکان بگرن و دووبارەی بکەنەوە و بیڵێنەوە و دەستەواژەکان تۆمار بکەن. (Englishly) دواتر ڕەوانبێژی بەکارهێنەرانی پۆلێن دەکات بە پێوەری پێنج ئەستێرە. هەروەها دەتوانیت ئەو دەنگەی کە تۆمارتکردووە هەڵیبگریت و بەراوردی بەرەوپێشچوونی خۆت بکەی پاش تێپەڕبوونی ماوەیەک. ناسینەوەی دەنگەکە بێ کەموکوڕ نیە، بەڵام ئەم بەرنامە ئینگلیزییە ڕێگەیەکی خۆش و ئاسان دەستەبەردەکات بۆ ڕاهێنانکردن لەسەر کارامەییەکانی چۆنیەتی دەربڕینی وشەکانی زمانی ئینگلیزی.\nئەم بەرنامەیە ماوەیەکە بوونی هەیە، بەڵام دواین تایبەتمەنی وایلێکردووە کە ناوازەبێت. (Google) ئێستا شێوازی گفتوگۆی زیاد کردووە، کە ڕێگە دەدات لە ڕێگەی ئامێری مۆبایلەوە پەیوەندی بکەی لەگەڵ ئەو کەسانەی کە بە زمانی تۆ قسە ناکەن. ئەم شێوازە گفتوگۆکردنە دووقۆڵیە پشتگیری (٤٠) زمان دەکات، لەناویاندا زمانی ئینگلیزی. دووەم شێوازی نوێ کە بڕیارە زیادبکرێت وەرگێڕانی کامێرایە، کە ڕێگەت پێدەدات نیشانەکان و دەقە نووسراوەکانی تریش وەربگێڕیت بە تەنها بە دیاری کردنی مۆبایلەکەت بە ئاڕاستەی ڕاست، هەروەک لە وەشانەکانی پێشوو، بەرنامەکە هەتا ئێستا دەقی وەرگێڕان بۆ (٩٠) زمان دەستەدەردەکات و دەتوانیت گورزەی گەشتکردن دابەزێنیت کە بە ئۆفلاین دەتوانرێت بەکار بهێندرێت.\nئەم بەرنامەیە بۆ فێربوونی ئینگلیزی و زمانەکانی ترە لە ڕێگەی ئەکاونتی ئۆنلاین، هەروەها دەتوانی بچییە ناوی لە ڕێگەی ماڵپەڕی سەرەکی کۆمپانیاکە. (Busuu) گەورەترین تۆڕی کۆمەڵایەتییە بۆ فێربوونی زمان لە ڕێگەی ئۆنلاین و بێبەرامبەرە لە ئاستی سەرەتای بۆ ئاستی سەرو ناوەند. وەشانە بێ بەرامبەرەکە تەنها (٢٠) یونتە، بەڵام (١٥٠) بەشی تر هەن کە بێ بەرامبەرنین، ئەم یونتانەش: قسەکردن، کورتە نووسین، جۆرەها پرسیاری هەڵبژاردن لە خۆدەگرن. بەکارهێنەرانی تۆڕی کۆمەڵایەتی (Busuu) دەتوانن یارمەتی یەکتری بدەن- واتا دەتوانن وەکو مامۆستا و خوێندکار ڕۆڵیان هەبێت. هەروەها دەتوانن پەیوەندیان هەبێت لەڕێگەی ڤیدیۆ چات و مایکرۆفۆن چات بۆکس. یەکێک له لایەنە باشەکانی (Busuu) ئەوەیە کە دەرفەتی زیاتر دەڕەخسێنێت بۆ قسەکردن لەگەڵ قسەکەرانی ڕەسەنی زمانی ئینگلیزی.\nخوێندنەوە باشترین ڕێگەیە بۆ بەرەوپێشبردنی وشەکاری، ئەم بەرنامەیە بە شێوەیەک نەخشێننراوە کە هەڵبژارنی ناوەڕۆکی دروست ئاسان بێت بە لاتەوە، ئەم ئەپە هەوڵدەدات پەسەندی ئەو نووسینانەت بۆ بکات کە لە لەلایەن قسەپێکەرانی ڕەسەنی زمانی ئینگلیزییەوە نووسراون لە ئینتەرنێت لەسەر بنچینەی چێژ وەرگرتنی خۆت و ئەنجامەکانی ئەو تاقیکردنەوە وشەکاریانەی کراون لە ڕێگەی بەرنامەکە، دەتوانی کرتە لەسەر وشە نوێیەکانی ناو دەقەکان و وتارەکان بکەی کاتێ دەیانخوێنیەوە بۆ ئەوەی زیادیان بکەیت بۆ فەرهەنگی کەسی و دواتر فێریان بیت. ناوەرۆکەکە هەڵدەبژێرێت، لەسەر بنچینەی ئاستی ئینگلیزییەکەت و چێژی خۆت. هەروەها ئەم بەرنامە بێ بەرامبەرە ڕێگات پێدەدات (Flashcard)ی خۆت دروست بکەیت بیستن/وێنە و فێری وشەی نوێ بیت لە ڕێگەی یاری جۆراوجۆر.\nئەم فەرهەنگە سەرهێڵە بازاڕییه گەورەیە تێگەیشتنی زیاتر لەو ئینگلیزیە ڕاستەقینەی کە لە دونیای ئەمڕدا بەکاردێت لە شەقامەکانی بەریتانیا و ئەمریکا بۆ فێرخوازانی ئاست پێشکەوتوو دەستەبەردەکات. لەگەڵ زیاتر لە (٧) ملیۆن پێناسە و زیاتر لە (٢٠٠٠) وشەی نوێ داخڵ دەکرێن ڕۆژانە لە لایەن (Urban dictionary)، ئەم بەرنامەیە بەڕاستی هەموو شتێکت پێشکەش دەکات کە پێویستە بیزانی دەربارەی زمانی ناڕسمی ئینگلیزیی هاوچەرخ. تێبینی ئەوە دەکرێت کە هەندێک لە ناوەڕۆکەکان تەنها بۆ کەسانی تازە پێگەیشتوو بەسوود بن.\nوەرگێڕانی: چرۆ عبدالواحید حمەعلی


لە هەفتەیەكدا 5هەزار كەس دەست بەسەر كراون\nلە هەفتەیەكدا 5هەزار كەس دەست بەسەر كراون\nبه رواری داگرتن : 2018-03-13 09:28\nناوەندی ھەواڵەكان - لەو ئۆپڕاسیۆنانەی ئەنجام دراون لە تەواوی توركیا لە ماوەی هەفتەی ڕابردو 5هەزارو 26 كەس دەست بەسەر كراون.\nوەزارەتی كاری ناوەخۆی توركیا بڵاوی كردەوە لەو ئۆپڕاسیۆنانەی ئەنجام دراون لە تەواوی توركیا لە ماوەی ئەو هەفتەیە 5هەزارو 26 كەس دەست بەسەر كراون.\nهەر لە بڵاو كراوەی وەزارەتی ناوەخۆی توركیا ئاماژە بەوەكراوە ئۆپڕاسیۆنەكە لە تەواوی توركیا بوە لە بەرواری 5 ـ 12ی ئادار ئەنجام دراوە توانراوە لە ماوەی ئەو هەفتەیە 5هەزارو 26 كەس دەست بەسەر بكرێن.\nهەروەها باس لەوەكراوە 116 ئۆپڕاسیۆن ئەنجامدراون لە كۆی ئەو 5هەزارو 26كەسە، 262كەس پەكەكە بون، 10كەس لە كاری چاپەمەنی توندڕەو، 95 كەس لە داعش، 740 كەس لە فەتح الله گولەنیەكان، 3هەزارو 783كەس بەهۆی مادەی هۆشبەر، 136 كەسیش لە بارەگای كۆچ بەران دەست بەسەر كران. (İLKHA)\nبليته كان ئۆپڕاسیۆن،توركیا،وەزارەت،ناوەخۆ،كەس،پەكەكە


فیلمێکی نوێ لە ماملێ و چەند وردە زانیارییەک. – ماڵپەڕی فەرمیی ماملێ\n09/02/2020 ماڵپەڕی فەرمیی ماملێgraphikurd\nڕەنگبێ بینەر سەیری ئەم فیلمە بکا، وا تێبگا کە ماملێ و هونەرمەندانیتر لە شوێنێکی تایبەتی و پرۆفێشیوناڵی هونەریدا ئەم فیلمەیان تۆمار کردووە؟ نەخێر بەپێچەوانە. ئەم بەرهەمە و دەیان بەرهەمی تر لە ماملێ و دەیان هونەرمەندی تر هەر وەک ژیانی ئاسایی خۆیان، ساکار و دەستکورت و خاکەڕا تۆمار کراون. لەو سەرو بەندەدا کە هیچ جۆرە بەستێنێک بۆ پەرەپێدانی هونەری نەتەوەیی لەبەردەست دا نەبوو، ئەم هونەرمەندانە ناچار ببوون لە ژێرزەمین دا بەرنامەی خۆیان بەڕێوە بەرن. دیوار و عەرزی ژێرزەمین بە فەڕش داپۆشن و پەنجەرەکانیشی بە خشت و گڵ سواغ دەن تا دەنگ و سۆما نەچێتە دەرێ و پاستار پێی نەزانن و سزا نەدرێن.\nهەر چالاکییەک لە پێوەندی بە چاند و هونەری کوردی، دەبوا بە شێوەی نهێنی ئەنجام بدرێت. گەر تاکێکی کورد بە ئامرازێکی مۆسیقاوە دیترابا، لە لایەن پاستارانەوە بە بیانووی جۆراوجۆرەوە دەستبەسەر دەکرا. هاوکات گەر کامێرایێکی فیلمهەڵگرتنەوە کە ئەوسەردەم زۆر دەگمەن کەسێک هەیانبوو بە دەستی تاکی ئاسایی کۆمەڵگاوە دیترابا، زۆر بە ساکاری بە تاوانی هاوکاری بۆ وڵاتانی بیانی تۆمەتبار دەکرا و گیانی دەکەوتە مەترسییەوە. لە کەشێکی ئەوتۆدا کە ڕێگەی خزمەت بە هونەر چەتوون ببوو، کۆمەڵێک کەسی بە ئەمەگ بە هاوکاری یەکتر توانیان کۆمەڵێک بەرهەم ئاڕشیو بکەن کە ماڵ بە ماڵ لە ڕۆژهەڵاتی کوردستان دەگێڕدران و تینیان بە ورەی کورد دەبەخشییەوە.\nئەو گرتانە بە قاچاغی و بە کەمترین ئیمکانات هەڵگیراون. تەنیا بۆیان گرینگ بووە کە ئەو دیمەنانە بۆ داهاتوو بە یادگار بمێنێتەوە. ئەم گرتەیە کە دەیبینن بە شێوەی (پلەی بەک) تۆمار کراوە، واتە پێشتر دەنگەکەیان تۆمار کردووە و پاشان وێنەکانییان هەڵگرتووە.\nئەم فیلمانە لە کەشێکی زۆر ناسکی سیاسیدا لە مەهاباد لە ماڵی کاک عەزیز خاڵندی تۆمار کراوە. هاوکات دەگەڵ ئەم گۆرانییە چەند گۆرانی تریش هەن کە لە داهاتوو دا ئێمە لە مەڵبەندی هونەریی ماملێ، پاش ئەوەی کە دەنگەکانمان خەوشەبڕ کرد، دەگەڵ فیلمەکە دەیلکێنین و پێشکەش بە هۆگرانی ماملێ و گەلی کوردی دەکەینەوە. بەڵام گرینگە ئەوە بڵێین کە ئەو کارە گەلێک زەحمەتە و پێویستی بە کات و کەرەسەی تایبەت هەیە.\nدڵنیاتان دەکینەوە کە هەردەم بابەتی نوێ بڵاو دەکەینەوە. دەگەڵمان بن.\nخۆ من کوردم\nگۆرانی: محەممەد ماملێ\nهۆنراوە: بەشێک بە دڵنیاییەوە فۆلکلۆرە و بەشێکیش شیمانە دەکرێ یان ئی ماملێ بێت یان ئی هاشم نانەوازادە.\nکەمانچە: عەلی عەجەم (بەداخەوە ناسناوەکەی نەزانراوە و هەر بەو ناوە بانگیان کردووە و بۆیە ئێمەش وەک خۆی نووسیومانەتەوە)\nزەرب: جەعفەر ئەمینی


ڕێبەرێکی تێرۆریستی سەر بە داعش لە هێرشێکی ئاسمانی دەربازی دەبێت\nڕێبەری ڕێکخراوێکی سەر بە دەوڵەتی ئیسلامی لە سۆماڵیا لە هێرشێکی ئاسمانی وڵاتە یەکگرتووەکانی ئەمریکا دەربازی بووە.\nسەرۆکی ناوچەی پونتلاند بە دەنگی ئەمریکای وتووە هێرشەکە کراوەتە سەر ئەشکەوتەکانی شاخە دوورەکانی ناوچەکە.\nعەبدی وەلی موحەمەد عەلی، دەڵێت شێخ عەبدولقادر موئمن ڕێبەری ئەو ڕێکخراوە ئامانجی ئەو هێرشەی ڕۆژی هەینی بووە و دەشڵێت ئەمریکا ئەو ئاژاوەگێڕانە و ڕێبەرەکە گەورەکەشیانی کردۆتە ئامانج و بە شوێنیاندا دەگەڕان و دەشڵێت بەپێی ئەو زانیاریانەی پێی گەیشتوون شێخ عەبدولقادر هێشتا لە ژیاندایە.\nعەبدی وەلی دەڵێت وڵاتە یەکگرتووەکانی ئەمریکا هیچ زانیارییەکی لەگەڵ کاربەدەستانی ناوچەکەیدا ئاشکرانەکردووە بەڵام ئەمریکا پشتی بەو زانیاریانە بەستووە کە لە دەزگا موخابەراتییەکانی ناوچەکەوە بە دەستی هێناون.\nڕۆژی هەینی سەرکردایەتی لەشکریی ئەمریکا- ئافریکا پشتڕاستی کردەوە دوو هێرشی ئاسمانی کردووە دژی تێرۆریستانی دەوڵەتی ئیسلامی لە سۆماڵیا و دەشڵێت هێرشی یەکەمیان لە نیوەشەودا کراوە و دووهەم هێرشیشیان کاژمێر یازدەی سەرلەبەیانی بووە بە کاتی سۆماڵیا.\nسەرکردایەتی لەشکریی ئەمریکا – ئافریکا دەڵێت ژمارەیەک تێرۆریست کوژراون لەو هێرشەی کراوەتە سەر دۆڵی بوقۆ ، ئەمەش یەکەم هێرشی ئەمریکا بووە بۆسەر ئەو توندڕەوانە.


چەندین سیناریۆی زلهێزەكان هەن بۆ گۆڕینی هاوكێشەكانی هێز لە رۆژهەڵاتی نێوەڕاست، بەمەش چەندین سیناریۆ و بەرەی كێبڕكێكار لە ناوچەكەدا لە چوارچێوەی ململانێكاندا هەن.\nهەریەكە لە زلهێزە جیهانییەكان ئەمریكا، چین و روسیا، یان هێزە هەرێمییەكان توركیا، ئیسرائیل و ئێران، یان هێزە عەرەبییە كاراكان میسر، سعودیە ئیمارات و قەتەر لەوانەن یاریزانی سەرەكین بۆ دیاریكردنی ئایندەی رۆژهەڵاتی نێوەڕاست.\nلە ماوەكانی رابردووددا ململانێی رەگەزی، هۆزگەری، مەزهەبی لە سوریا و یەمەن و لیبیا و عێراق زیانكردووە دەوڵەتی شكستخواردوو هەبووە، ئەمە هۆكاری دروستبوونی تیرۆر بووە لە ناوچەكە، هاتنە نێوەوەی زلهێزەكانیش بواری كێبڕكێی لە ناوچە زیادكردووە.\nتوێژەرێكی میسری چەند پرسیارێك دەكات، ئایا ئەمریكا دەكشێتەوە یان زیاتر دەچێتە نێو ململانێكانەوە؟ سەرۆكی روسیا فلادیمێر پۆتین چۆن بیر دەكاتەوە؟ چین لە كوێی رووداوەكاندایە؟ رۆڵی توركیا چیە؟ ئیسرائیل لەكوێیە؟ ئایا میسر هێزی هەرێمییە؟ هەڵوێستی كەنداو چیە لە گەشەی هێزی سعودیی و ئیماراتی؟\nئەم توێژەرە باس لە دوو قۆناغ دەكات، یەكێكیان 2011 بۆ 2017یە سەردەمی شۆڕشەكانی بەهاری عەرەبی و هاتنەسەر كاری دۆناڵد ترەمپ.\nلە ئەم قۆناغەدا ستراتیژی ئاسایشی نەتەوەیی و بەرگری خرانەڕوو و سیاسەتەكانی ئەمریكا و روسیا و چین گەورەترین كێبڕكێكار بوون لە ناوچەدا، بە هەمان شێوە بۆ ئیسرائیل و توركیا و ئێران لەسەر ئاستی هەرێمی و سەرباری میسر و دەوڵەتانی كەنداو.\nقۆناغی دووهەم لە 2018 بۆ 2020 زیاتر هاوكێشەكان روون بوونەوە.\nچەند سیناریۆیەك لە ئارادان یەكێك لەوانە گۆڕینی شەڕی كرێگرتەكان بۆ شەڕی راستەوخۆ لەنێوان بەرەی سعودی، ئیماراتی، ئیسرائیلی لەگەڵ ئێران و هاوپەیمانەكانی بەهۆی زیادبوونی ئاڵۆزییەكان لە سوریا و لیبیا.\nسیناریۆیەكی دیكە دابەشكردنی یەمەنە بۆ بەشی باكور بۆ ئێران و حوسییەكان، باشوریش بۆ حكومەتی یەمەن و گرووپەكانی دیكە، ئەمە زۆرتر گونجاوە، چونكە مەحاڵە ئێران و سعودیە بتوانن بە شەڕ سەرانسەری یەمەن بگرن.\nسیناریۆیەكی دیكە بۆ رێككەوتنی ناوەكی ئێران، ئەوەیە لە حاڵی شكستی سەرجەم گفتوگۆكان ئێران پەنادەباتە بەر فشاری سەربازی و ئاسەنگی هاتوچۆی دەریایی ئەمەش رەوشی كەنداو تێكدەدات دەوڵەتانی كەنداو و ئەمریكا لە مەترسیدا دەبن، ئیسرائیل هەوڵی رازیكردنی ئەمریكا دەدات بۆ هێرشكردنەسەر ئەمریكا، ئێرانیش لە حزبوڵڵای لوبنان دژی ئیسرائیل بەكار دەهێنێت.\nبۆیە رۆژهەڵاتی نێوەڕاست چاوەڕێی كۆمەڵێك گۆڕانكارییە، چۆنێتی ئاراستەی ململانێكان چارەنووسی ناوچەكە دیاریدەكات.\nكۆمسیۆنى باڵا مەرجەكانی بانگەشەی هەڵبژاردن رادەگەێنێت\nفێمێنزمی ڕۆشنگەری کار بۆ تێزە نوێکەی مەلا بەختیار دەکات\n69 هەڵسوڕاوی بزووتنەوەی گۆڕان، دەستلەكاركێشانەوەی خۆیان راگەیاند\nدەوامی فەرمانبەران زیاد دەكرێت


“مەولەوی” لە حزووری ئیسرا و میعراج دا\nصۆفیه‌كان بۆ واده‌كه‌ن؟!\nكچەكانمان دیاری خودان\nیەكێتی زانایان‌و بیرەوەریەك\nپرۆسەی نوێژ‌و ڕۆژی هەینی\nالرسول المعظم فى الايات القرانية\nبا حەق مافی كەس نەخوات.\nپرۆسه‌ی خوێندن له كوردستان\nبا یه‌كتری قوت نه‌ده‌ین !\nكۆماری كوردستان له مه‌هاباد\nئایا موده‌ریسی بیاره ئاسوده‌یه!!\nماڵه‌كه‌ی خۆمم به جێهێشت.\nخاوه‌نی حه‌وت كوڕم , به‌ڵام ئۆجاغم كوێره.\nله پێشوازی مانگی پڕ خێردا\nمه‌لا له‌گه‌ڵ كێدا بێت؟!\nگه‌شبینی پێغه‌مبه‌ری ئیسلام\nتانه‌دان له راِبردو ڕوخاندنی داهاتوه\nبه‌رواری دابه‌زاندن: 07/10/2013 : 12:26:45\nلە كوردەواریدا عەشری زیلحیججە ناسراوە بە نۆمینەی حاجیان، واتە نۆهەمین ڕۆژی حاجی كە سەرقاڵی بەجێهێنانی كاروفرمانی حەجی ماڵی خوایە، كە بە واتەی دە ڕۆژی یەكەمی مانگی زیلحیجە دێت ، ئەم مانگە شەڕوشۆڕ و خراپە زیاد لە مانگەكانی تر تێیدا حەرامترە، زانایان كۆدەنگن لەسەر ئەوەی كە ئایەتی [والفجر ولیال عشر] مەبەستی پەروەرێنەری بە توانا ئەم دەڕۆژەی سەرەتای زیلحیججەیە، بۆیە لێرەوە پێویستە بزانین ئەم نۆمینەی حاجیانە گەورەییەكەی چی یە ؟ چی تێدا بكەین؟.\nگەورەیی ئەم نۆمینەیە\nخوای میهرەبان لە قورئانی پیرۆزدا سوێندی پێ دەخوات , ئەگەر گەورە نەبوایە خوا سوێندی پێ نەدەخوارد , كە دەفەرموێت لە قورئاندا : [والفجر ولیال عشر]زۆرینەی زانایان بەتایبەت ئیبن كەسیر دەفەرموێت ئەمە ڕاسترینە كە ئەم ئایەتە مەبەستی لە نۆمینەی حاجیانە.\nئەم ڕۆژانە پێی دەوترێت ئەیامی مەعلومات , ڕۆژانی دیاری كراو بۆ یادی پەروەردگار, وەك خوای بە توانا دەفەرموێت [ويذكروا اسم الله فى ايام معلومات على مارزقهم من بهيمة الانعام]الحج28. كە زۆرینەی زانایان بە تایبەت ئیبن عومەر‌و ئیبن عەبباس دەفەرمون كە ئەم ئەییامی مەعلوماتە نۆمینەی حاجیانە.\nپێغەمبەری خوا دەفەرموێت: كە ئەم نۆمینەی حاجیانە باشترین و بەڕێزترین ڕۆژانی دونیان تەنانەت تێكۆشانیش لە ڕێگەی خوادا ناگەن بە كارێك كە لەم ڕۆژانەدا بكرێت, [عن جابر رضي الله عنه عن النبي صلى الله عليه وسلم قال :(فضل أيام الدنيا أيام العشر ـ يعني عشر ذي الحجة ـ قيل: ولا مثلهن في سبيل الله؟ قال : ولا مثلهن في سبيل الله إلا رجل عفر وجهه بالتراب] رواه البزار وابن حبان وصححه اڵالبانی.\nلەم ڕۆژانەدا ڕۆژی عەرەفەی تێدایە واتە ئەو كاتەی كە حاجیان لە كێوی عەرەفە ڕادەوەستن بە هۆكاری تەواوكردنی فرمانگوزاری حەج , كە خۆشەویستدروودی خوای لەسەر بێت دەفەرموێت [الحج عرفە]یان دەفەرموێت : عندما سئل عن صیام یوم عرفە : یكفر السنە الماچیە والسنە القابلە) رواه مسلم فی الصحیح.\nلەم ڕۆژانەیە ڕۆژی قوربانی كردن كە هەندێ لە زانایان پێیان وایە كە گەورەترین ڕۆژە خۆشەویست دروودی خوای لەسەر بێتدەفەرموێت: [أعظم الایام عند الله یوم النحر]رواە ابو داود.\nكۆبوونەوەی فرمانە گەورەكان وەكو نوێژ و ڕۆژوو و حەج و خەیر كردن و یادی خوا كردن لەم ڕۆژانەدا جیا لە ڕۆژەكانی تر.\nگەورەیی كاری چاكە لەم ڕۆژانەدا\nعن ابن عباس رضي الله عنهما قال: قال رسول الله صلى الله عليه وسلم: [ما من أيام العمل الصالح فيها أحب إلى الله من هذه الأيام ـ يعني أيام العشر ـ قالوا: يا رسول الله، ولا الجهاد في سبيل الله؟ قال: ولا الجهاد في سبيل الله، إلا رجل خرج بنفسه وماله ثم لم يرجع من ذلك بشيء] رواه البخاری.\nواتە هیچ ڕۆژێك نیە كە مرۆڤ كردارێكی چاكی تێدا بكات كە خۆشەویست تر بێت لەم ڕۆژانی نۆمینەیی حاجیانە وتیان ئەی پێغەمبەری خوا جهادیش ئەوەندە گەورە نیە فەرمووی نەخێر جهادیش ئەوەندە گەورە نیە مەگەر كەسێك بڕوات بۆ جهاد نە خۆی نە ماڵەكەی نەگەڕێنەوە .\nئەو كارانەی لەم ڕۆژانەدا بتوانین بیكەین:\nحەج و عومرە كردن لەم ڕۆژانەدا زۆر گەورەن.\nخۆشەویست دروودی خوای لەسەر بێتدەفەرموێت :[ العمرة إلى العمرة كفارة لما بينهما، والحج المبرور ليس له جزاء إلا الجنة]\nواتە لە نێوان دوو عومرەدا گوناهەكان پاك دەبنەوە وە حەجی وەرگیراو پاداشتەكەی تەنها بەهەشتە.\nڕۆژوگرتن زۆر گرنگە لەم ڕۆژانەدا بەتایبەت ڕۆژی عەرەفە , چونكە گوناهی ساڵیبَك لە پێش خۆی و ساڵێك لە دوای خۆی پاك دەكاتەوە , خۆشەویست دروودی خوای لەسەر بێت دەفەرموێت: [صیام یوم عرفة احتسب علی الله أن یكفر السنة التی قبله والتی بعده] رواه مسلم.\nپێشەوا نەوەوی پێی وایە گرتنی ڕۆژووی هەر نۆ ڕۆژەكە پاداشتی زۆر گەورەیە‌و سونەتی خۆشەویستە بۆ ئەوانەی كە لە حەج نین.\nنوێژ كردن لەم ڕۆژانەدا.\nخوای میهرەبان لە فەرموودەیەكی قودسیدا دەفەرموێت : [لا یزال عبدی یتقرب الی بالنوافل حتی احبە] بەم شێوە ئەگەر لە پاڵ نوێژە فەرزەكان نوێژە سونەتەكانیش بە جێ بێنین ئەوە خوای گەورە خۆشی دەوێین.\nیادی خوا كردن و وتنەوەی ویردەكان.\n[فعن ابن عمر رضی الله عنهما عن النبی صلی الله علیه وسلم قال: (ما من أیام أعظم عند الله ولا أحب إلیه العمل فیهن من هذه الأیام العشر، فأكثروا فیهن من التهلیل والتكبیر والتحمید].\nخەیر‌و چاكە كردن.\nپێویستە لەم ڕۆژانەدا خەیر‌و چاكە لەبیرنەكەین وە هەوڵ بدەین ئەوەی لە تواناماندا هەبێت بیكەینە خەیر چونكە خۆشەویست دروودی خوای لەسەر بێت ئەفەرموێت: [ما نقصت صدقة من مال].\nكەواتە خوێنەری خۆشەویست با ئەم ڕۆژانە لە دەستی خۆمان وهاوڕێ و كەسەكانمان نەدەین و زیندوویان بكەینەوە.\nژماره‌ی سه‌ردان : 8889848


تاقیكردنەوەكانی پەروەردە پێش دەخرێت\nبەهۆی هەڵبژاردنەكانی عێراق لە 12ـی ئایار وەزارەتی پەروەردەی حكوومەتی هەرێمی كوردستان بڕیاری داوە كاتی تاقیكردنەوەكانی هەرێمی كوردستان پێش بخات.\nبە گوێرەی نووسراوێكی وەزارەتی پەروەردەی حكوومەتی هەرێمی كوردستان كە ئاراستەی پەروەردەی شارەكان كراوە و لەوێشەوە بۆ بەڕێوەبەری قوتابخانەكان نێردراوە تیایدا هاتووە تاقیكردنەوەی كۆتایی وەرزی دووەم پێش دەخرێت.\nئەمڕۆ چوارشەم 14ـی شوبات، ئەحمەد فەتاح بەڕێوەبەری قوتابخانەی سانا بە "وشە"ـی ڕاگەیاند، لەلایەن بەڕێوەبەرایەتی شارەكەمان نووسراوێكی وەزارەتی پەروەردەمان بۆ هاتووە كە تاقیكردنەوەی وەزری دووەم پێش خراوە.\nبەڕێوەبەری قوتابخانەی سانا دەڵێت، تاقیكردنەوەكان بەهۆی هەڵبژاردنەكانی عێراق پێش خراوە بۆ 28ـی نیسان و لە هەشتی ئایار كۆتایی دێت بەمەرجی تەواكردنی زانستی بۆ خوێندن.\nئەو بەڕێوەبەرە ئاشكرای كرد ڕۆژێكی پشوو لەو كاتە هەیە كە بریتییە لە ڕۆژی یەكی ئایار كە جەژنی كرێكارانە ئەو ڕۆژەش لە تاقیكردنەوەكان پشووی بۆ دانراوە بەو هۆیەشەوە سستەمی خوێندی ساڵ و پڕۆگرام هیچ گۆڕانكارییەكی تێدا ناكرێت.\nشێوازی خوێندنی پۆلە ناكۆتاكان لە هەرێمی كوردستان بە جۆرێك ڕێكخراون كە ساڵانە دوو تاقیكردنەوە دەكەن لەگەڵ تاقیكردنەوەی كۆتایی ساڵ.\nئه‌م بابه‌ته 3905 جار خوێنراوه‌ته‌وه\nبۆ نوێكردنەوە ساڵانەی ئۆتۆمبێل بڕیارێكی نوێ دەرچوو\nكاری تەكسی لە مووچەخۆرانی شارستانیش قەدەغە دەكرێت\nبارزان.. خێزانێك له‌ناو ماڵه‌كه‌ی خۆیاندا كارگه‌ی هاڕینی ترش به‌ڕێوه ده‌به‌ن\nكێشه‌یه‌ك له‌ناو خانه‌ی داڵده‌دانی ژنان له سلێمانی دروست ده‌بێت\nشەپۆلێكی تری بەفر و باران دەست پێ دەكات


ده‌رهێنانى نه‌وت له بیره نه‌وتیه‌كانى كه‌ركوك به‌رده‌وامه، به‌شێكى له‌رێگه‌ى بۆریه نه‌وتیه‌كانى هه‌رێمه‌وه هه‌نارده‌ى توركیا ده‌كرێت ، به‌شه‌كه‌ى تریشى ره‌وانه‌ى پاڵاوگه‌كانى هه‌رێم و عێراق ده‌كرێت.\nنه‌جات حسێن ئه‌ندامى ئه‌نجومه‌نى پارێزگاى كه‌ركوك، به‌ده‌نگى ئه‌مه‌ریكاى راگه‌یاند"داهاتى نه‌وت بۆ هه‌موو عێراقیه‌كانه، بۆیه به پێى رێژه‌ى دانیشتوان به‌شى كه‌ركوك له‌داهاتى نه‌وتى عێراق ده‌درێت."\nگوتیشى"دانیشتوانى كه‌ركوك 4,2 ى كۆى دانیشتوانى عێراقه، بۆیه گه‌ر 100 ملیار دینار له‌لایه‌ن عێراقه‌وه بۆ پرۆژه ته‌رخان بكرێت، ئه‌وا 4 ملیارى بۆ كه‌ركوك ده‌بێت."\nله‌لایه‌كى تره‌وه، سه‌رچاوه‌یه‌كى نزیك له وه‌زاره‌تى نه‌وتى عێراق، ورده‌كارى هه‌نارده‌كردنى نه‌وتى كه‌ركوكى بۆ ده‌نگى ئه‌مه‌ریكا ئاشكرا كرد رۆژانه 80 تا 90 هه‌زار به‌رمیل نه‌وتى كه‌ركوك هه‌نارده‌ى توركیا ده‌كرێت.\nبه‌پێى وته‌ى سه‌رچاوه‌كه، رۆژانه 280 هه‌زار به‌رمیل نه‌وتیش ده‌درێته پاڵاوگه‌كانى هه‌رێم و به‌غدا بۆ پاڵاوتن، وتى"ئه‌و پاڵاوگانه‌ى نه‌وتى كه‌ركوكیان بۆ ده‌روات، له پاڵاوگه‌كانى كار، بازیان، قه‌یوان و بێجى و چه‌ند پاڵاوگه‌یه‌كى تر پێكهاتوون."\nده‌رباره‌ى ئه‌و بڕه نه‌وت و بانزینه‌ى رۆژانه بۆ شارى كه‌ركوك ته‌رخان ده‌كرێت، نه‌جات حسێن، وتى"رۆژانه ملیۆنێك و دووسه‌د هه‌زار لیتر بانزین و 750 هه‌زار لیتر نه‌وت بۆ كه‌ركوك ده‌بێت، باقى دابه‌ش ده‌كرێت به‌سه‌ر پارێزگاكانى ترى عێراق دا."\nپێش 16 ى ئۆكتۆبه‌رى ساڵى 2017 نه‌وتى كه‌ركوك له لایه‌ن هه‌رێمه‌وه هه‌نارده‌ى توركیا ده‌كرا، به‌ڵام دواتر نه‌وتى ئه‌و پارێزگایه كه‌وته ده‌ست عێراق و له ئێستادا له‌لایه‌ن حكومه‌تى عێراقه‌وه بریارى لە سەر ده‌درێت.\nڕاپۆرت - نەوت


كەركوك.. داعش هێرشی بۆسەر هێزێكی سوپای عێراق ئەنجامدا\nماوەیەكە جموجوڵی چەكدارانی داعش لە ناوچەكەدا زیادیكردووە\nچەكدارانی داعش هێرشێكیان بۆسەر خاڵێكی پشكنینی هێزەكانی سوپای عێراق لە قەزای دوبس سەر بە پارێزگای كەركوك ئەنجامدا.\nبەپێی میدیاكان، هێرشەكەی داعش بۆسەر خاڵێكی پشكنین بووە لە دوبس، كە دەكەوێتە چوارچێوەی ئەرك و بەرپرسیارێتی فیرقەی هەشتی سوپای عێراق، تائێستا هیچ ئامارێك لەبارەی بوونی قوربانییەوە بڵاونەكراوەتەوە.\nهەر لەو چوارچێوەیەدا بەهۆی ئەگەری جموجوڵ و هێرشی چەكدارانی داعش، شەوی ڕابردوو هێزەكانی پێشمەرگە لە میحوەری پردێ خرانە حاڵەتی ئامادەباشییەوە.\nسەرچاوەیەكی بەرپرس لە هێزەكانی پێشمەرگە لە میحوەری پردێ بە تۆڕی میدیایی ئێستای وت، هێزەكانی پێشمەرگە لە میحوەرەكە خراونەتە حاڵەتی ئامادەباشییەوە.\nماوەیەكە جموجوڵی چەكدارانی داعش لە ناوچەكەدا زیادیكردووە، هەر ئەوەش هۆكاری ئەو ڕێوشوێنەیە كە هێزەكانی پێشمەرگە گرتویانەتەبەر.\nسوریا داوای بەردانەوەی ئاوی فوڕات لە توركیا دەكات\nجیف بیزۆس بایی 2.5 ملیار دۆلار پشكی ئەمازۆن دەفرۆشێت\nكەشناسیی هەرێم كەشوهەوای ئەمڕۆ و سبەی شارەكانی هەرێمی بڵاوكردەوە و بەپێی پێشبینییەكان پلەكانی گەرما بە نزمی دەمێننەوە. بەڕێوبەرایەتی…


به پێی پێشبینییه‌كانی به‌ڕێوه‌به‌ڕایه‌تی كه‌شناسی و بوومه‌له‌رزه‌زانی هه‌رێمی كوردستان، ئه‌مڕۆ و سبه‌ی باران ده‌بێ و له هه‌ندێ كاتدا ڕێژه‌كه‌ی زۆر زیاتر ده‌بێ، به گشتیی بارانه‌كه هه‌وره‌تریشقه‌ی له‌گه‌ڵدا ده‌بێ و به‌فریش كه‌مێك ده‌بارێ.\nئه‌مڕۆ شه‌موو 20ی نیسان، ئاسمان هه‌وری ته‌واو ده‌بێت و ورده ورده بۆ نیمچه هه‌ور ده‌گۆڕێ، باران به پچڕ پچڕی له كات و شوێنی جیادا ده‌بێ و ڕێژه‌كه‌ی له ناوچه شاخاوییه‌كان زیاتر ده‌بێ. پله‌كانی گه‌رماش به‌ره‌و نزمبوونه‌وه ده‌چن و له نێوان نۆ تا 21 پله‌ی سیلیزدا ده‌بن.\nئه‌مڕۆ له ده‌ڤه‌رى پشده‌ر و بنارى قه‌نديل، زنجيره چياى كێوه‌ڕه‌ش ڕێژه‌یه‌كی زۆر به‌فر هه‌بووه و تا به‌یانیش به‌رده‌وام ده‌بێ.\nسبه‌ی یه‌كشه‌م 21ی نیسان، ئاسمان نیمچه هه‌ور ده‌بێ، له دوای نیوه‌ڕۆوه ده‌گۆڕێ بۆ هه‌وری ته‌واو له‌گه‌ڵ دابارینی لێزمه باران و هه‌وره تریشقه‌ی پچڕ پچڕ. له كاته‌كانی شه‌ودا ڕێژه‌كه‌ی زیاتر ده‌بێ و ئه‌گه‌ری به‌فرێكی كه‌م له ناوچه شاخاوییه‌كان هه‌یه.\nپله‌كانی گه‌رما به هه‌مان شێوه‌ی ئه‌مڕۆ له نێوان نۆ تا 21 پله‌ی سیلیزدا ده‌بن.\nئه‌م بابه‌ته 3385 جار خوێنراوه‌ته‌وه\nسەرجەم بەڕێوەبەرە گشتییەكانی هەولێر بانگهێشت دەكرێن\nوەزارەتی دارایی و ئابووری بڕیارێكی نوێی دەركرد


منداڵان، کە وەك 'بەچکەشێران' لەقەڵەمدەدرێن، لە ئەکادیمیای فاروقدا لە رەققە گۆشدەکرێن. [وێنەیەکی وەرگیراو لە ڤیدیۆیەکی "دەوڵەتی ئیسلامی لە عێراق و شام"]\nلەکاتێکدا "دەوڵەتی ئیسلامی لە عێراق و شام" (داعش) بەردەوام خاك و دەسەڵاتی لەدەستدەدات، لەهەوڵداندایە بۆ گۆشکردنی نەوەیەکی نوێ لە شەڕکەران کە کوشندەتر دەبن لەوانەی ئێستا هەن، شارەزایان هۆشداری دەدەن.\nلە راپۆرتی ساڵانەیدا دەربارەی حاڵەت و مۆدێلی تێرۆریزم لە یەکێتی ئەوروپادا کە لە تەمموزدا بڵاوبۆتەوە، دەزگای پۆلیسی ئەوروپی، یۆرۆپۆڵ، هۆشداریی دا کە منداڵانی ئەو چەکدارە بیانیانەی لەسایەی دەسەڵاتی داعشدا لە عێراق و سوریا دەژین، "جێگای نیگەرانییەکی تایبەتیین".\nبەگوێرەی راپۆرتەکە ئەو منداڵانە ئاسانتر دەکەونە ژێر کاریگەریی شێوازی پەروەردەی گروپەکە و رادەهێنرێن بۆئەوەی ببنە "نەوەی داهاتوو"ی تێرۆریستان.\nراپۆرتەکە دەڵێت: "زۆرجاران داعش لە پڕوپاگەندەکانیدا پیشانیداوە کە ئەم منداڵانە رادەهێنن تا ببنە نەوەی داهاتووی شەڕکەرە بیانیەکان کە دەشێت ببنەهۆی هەڕەشە لە ئاسایشی دەوڵەتە ئەندامەکان [لە یەکێتی ئەوروپادا]."\nژنانی سوری لەتەنیشت ئۆتۆمبیلێکی حەسبەی "دەوڵەتی ئیسلامی لە عێراق و شام" (داعش) لە رەققە راوەستاون. ئەندامانی حەسبە بە شەقامەکاندا دەسوڕێنەوە بۆ چاودێریکردنی هەڵسوکەوتی دانیشتوان. [خاوەنی وێنە: چالاکوانی سوری "ئەبو شام رەققە"]\nهەروەها دەڵێت: "هەندێك لەوانەی دەگەڕێنەوە درێژە دەدەن بە هەڕەشەی تێرۆریزم لە یەکێتی ئەوروپادا لەڕێگای چالاکیەکانی وەك ئاسانکاری و پەیداکردنی کۆمەکی دارایی و هاندان و رادیکاڵبوونەوە. رەنگیشە ببنە نمونەی باڵا بۆ ئەوانەی لە داهاتوودا دەبنە جیهادیی."\nیۆرۆپۆڵ مەزەنەدەکات زیاتر لە 5,000 ئەوروپی سەفەریانکردبێت بۆ کەمپەکانی راهێنانی تێرۆریستان لەدەرەوەی وڵات، لەوانە ئەو کەمپانەی لەلایەن داعشەوە لە عێراق و سوریا دەبرێنبەڕێوە.\nلە لێکۆڵینەوەیەکدا مانگی ئازاری 2016 بەناوی "منداڵانی دەوڵەتی ئیسلامی"، رێکخراوی کویلیام بۆ توێژینەوە و بیرکردنەوە لە بابەتەکانی دژایەتیکردنی توندڕەوی کە بنکەکەی لە لەندەنە، ژمارەی ژنانی سکپڕی لە ناوچەکانی ژێردەستی داعشدا خەمڵاند بە 31,000 ژن.\nبەگوێرەی ئەو راپۆرتە "ئاییندەی ئەو منداڵانەی لە [ناوچەکانی ژێردەستی داعشدا] لەدایکدەبن و پەروەردەدەبن گرفتێکی جددی و فشارهێنەرە کە پێویستە گرنگییەکی دەستبەجێی پێبدرێت لەلایەن کۆمەڵگای نێودەوڵەتییەوە."\nشیکاری بواری سەربازی و ئەفسەری خانەنشین لە سوپای میسر، لیوا عەبدولکەریم ئەحمەد، وتی ئەو منداڵانەی لە ناوچەکانی ژێردەستی داعشدا لەدایکبوون لەئاییندەدا دەبنە هەڕەشەیەکی گەورە، چونکە پەیوەندیدەکەن بە ریزەکانی داعشەوە و هەر لە منداڵیەوە بە ئایدیۆلۆژیاکەی گۆشدەکرێن.\nناوبراو بە دیارونای وت ئەو هەڕەشەیە هەر بۆسەر ناوچەکانی ژێردەستی داعش نیە، بەڵکو درێژدەبێتەوە بۆ ناوچەکانی دەرەوەی سوریا و عێراقیش.\nوتی ئەم منداڵانە "هەر تەنها نابنە چەکدار بۆ پارێزگاریکردن لە ناوچەکانی گروپەکە، بەڵکو دەشێت بەهۆی عەقڵیەتی تاوانکارانەی گروپەکەوە، بشبنە بۆمبی تەوقیتکراو و بە سەرتاسەری دونیادا بڵاوبکرێنەوە."\nوتیشی داعش کەمپی راهێنانی بەناوی "بەچکەشێرانی خەلافەت" دامەزراندووە لە ناوچەکانی ژێر دەسەڵاتی خۆیدا کە "باش پارێزراون و گرنگییان پێدەدرێت".\nهەروەها وتی: "ئەگەر گروپەکە ئەو منداڵانە لە تەمەنێکی زوودا بەکاربهێنێت، بەبێ گومان دەخرێنە ناو دەستەکانی خۆکوژانەوە یان تیمەکانی سوسەکردن لە ناوچە پڕمەترسیەکاندا."\nوتیشی بۆ گروپەکە ئاسانترە منداڵان لە هێرشی خۆکوژیدا بەکاربهێنێت لە بەرەکانی شەڕدا، چونکە ئەمە بەئامانجگرتنیان زەحمەتتردەکات کاتێك رۆژانە ئەو هەموو خێزان و منداڵانە لە ناوچەکانی ژێردەستی داعش هەڵدێن.\nراکێشانی ژنان بۆناو خەلافەت\nلێکۆڵەرەوە لە ناوەندی شەرق بۆ توێژینەوە ناوچەیی و ستراتیژییەکان، سامی غەیس، وتی لە سەرهەڵدانیەوە ئەم گروپە هەوڵیداوە کچان و ژنان راکێشێتە ناوەوە لەڕێگای ئامێری پڕوپاگەندەکەیەوە کە بەردەوام بانگەشە بۆ "خاکی خەلافەت" دەکات.\nغەیس بە دیارونای وت سەدان ژن لە ئەنجامی ئەو پڕوپاگەندەیەدا کەوتوونەتە ناو تەڵەی هاندان و راکێشانەوە، بە بەڵێنی شوکردن و ژیان لە "دەوڵەت"ی داعشدا.\nوتی بەشێوەیەکی گشتی ئەرکی شەڕ بەو ژنانە نەدراوە، جگە لەو دەستانەی ژنان کە ئەرکەکانی حەسبە ("پۆلیسی ئایینی")یان پێدەبەخشرێت لە شارە سەرەکیەکانی وەك رەققە و مەنبیج و باب.\nوتی هەروەها داعش سەدان کچی رفاندووە، بەتایبەتی لە کۆمەڵگای یەزیدیەکان لە عێراق و لەناو ئەندامانیدا دابەشیکردوون یان وەك کۆیلە فرۆشتوونی. "بەمشێوەیەش بەرزترین ئاستی تاوانکاری و نامرۆیی بەدەستهێناوە لە کردار و کردەوەکانیدا."\nوتیشی: "دیاربوو کە گروپەکە هەر لە سەرەتاوە پلانی پێکهێنانی نەوەیەکی نوێ لە شەڕکەرانی دانابوو کە وەفاداربن بۆی و کوشندەتربن لە شەڕکەرەکانی پێشووی."\nمنداڵی رۆبۆتیی بێئیرادە\nدەرونناسی منداڵان و مامۆستا لە زانکۆی عەین شەمس لە میسر، ئیناس جەمەل، وتی ئەو منداڵانەی لە ناوچەکانی ژێردەستی داعش لەدایکبوون، مێشکیان شۆراوەتەوە و هەر لە منداڵیەوە بێهەست و سۆز کراون.\nخاتو جەمەل بە دیارونای وت: "سروشتییە کە مێشکیان پڕبکرێت لە بیرۆکە تاوانکارانەکانی گروپەکە کە لە مێشکیاندا دەچەسپێت وەك راستییەکی رەها کە پێی گۆشکراون."\nوتیشی: "هەر لە تەمەنێکی منداڵیەوە دەخرێنە کەمپی راهێنانەوە و لەوێ مەشقیان پێدەکرێت و رەوش و شێوازی گروپەکەیان فێردەکرێت." هەروەها وتی هەرچی گەورەترببن، هەرچی چاکسازیکرندیان زەحمەتتر دەبێت.\nجەمەل وتی: "وەك رۆبۆتیان لێدێت، لە ویست و ئیرادە و توانای بیرکردنەوە دادەماڵرێن و تەنها پەیامیان دەبێتە جێبەجێکردنی ئەو ئەرکانەی پێیان سپێردراوە."\nوتیشی هەڕەشەیەکی گەورەی تر پەیوەندیی بە ژنان و کچان خۆیانەوە هەیە "چونکە لە ئیرادەیان داماڵراون و کراونەتە ئامێری منداڵدروستکردن و بەوشێوەیەش بەردەوام لاقە دەکرێن."\nئەمە دەبێتە هۆی گرفتی دەرونیی جددی کە ماوەیەکی دورودرێژی چارەسەری دەرونی و چاکردنەوەی پێویست دەبێت پێشئەوەی بتوانن بگەڕێنەوە بۆ ژیانی ئاسایی.\nجەمەل جەختیکرد لەسەر پێویستی بە "هەماهەنگیکردن لە هەوڵدانی نێودەوڵەتییدا بۆ روبەڕوبوونەوەی ئەم مەترسیە گەورەیە کە هەڕەشە لە هەموو جیهان دەکات."\nهیچ خودایەك نیە ئەڵـڵا نەبێت و محەمەد پەیامنێری خودایە و عەلی هاوپەیمانی خوایە. [ لاالە الا اللە، محمد رسول اللە و علي ولي الله]\nهیچ هێز و توانایەك نیە جگە لە خوادا.


تورکیا: هەژموونی ئەمپریالیزم بۆ خۆرهەڵاتی ناوین - دیدبان حقوق بشر کردستان ایران\nئەنکەرە و هەندێک لەوڵاتانی دراوسێ، هیچ یەک خوازیاری ئێراق یا سوریایەکی بەهێز نین. بەپێچەوانە، ناکۆکی ئەم وڵاتانە بۆ بەرژەوەندی نەتەوەیی تورکیا زۆر چاکە. هەفتەی رابردوو، هێزەکانی تورکیا دووبارە هێرشەکانیان بۆ سەر گرووپی تێرۆریستی پەکەکە لەباکووری ئێراق دەست پێکرد. ئەم هێرشە بەدوای ئۆپراسیۆنی “پەنجەی داڵی ۲” لەشاخی گارە لەمانگی سۆبات ئەنجام درا کە تێدا ئەنکەرە بێ ئەوەی سەربکەوێت هەوڵی دا ۱۳ بارمتە گیراوەکە کە لەلایەن پەکەکەوە لەناوچەی دهۆک راگیرابوون ئازاد بکات. ئەم ئۆپراسیۆنە کە هاوکات “هەورەتریشەقە” و “برووسک” ناو دەنرێت، بریتی بوو لە هەناردنی هێزەکانی ئاسمانی کماندۆ بۆ ناوچەی زاپ، مەتینا و ئاڤاشین.\nئەم هێرشانە بەشێک لە نموونەی توندکراوی چالاکییە سەربازیەکانی تورکیای لەخۆ دەگرت لە باکووری ئێراق لەماوەی شەش مانگی رابردوودا. ئەمەش بۆ خۆی، فاکتەرێک لە ستراتژی بەربڵاوی هێرشە سەربازیەکانە کە ئەنکەرە لەماوەی ساڵی رابردوودا لەناوچەیەکی بەربڵاو ئەنجامی داوە و بوونی سەربازی لەناوچەیەکی بەربڵاو ئەنجام داوە. ئەنکەرە ئۆپراسیۆنە چالاکەکانی لەگەڵ هێزە بەکرێگیراوەکانی لەسوریا، لیبی و قەرەباغ ئەنجام داوە و بوونی سەربازی بەرچاویشی لەقەتەر هەیە.\nچالاکییەکانی تورکیا لەئێراق زیاتر لەناوچەیەکی جۆگرافییایی هاوسنوورە. هۆکاری ئەمەش ناوەڕۆکی هەموونخوازی تورکیایە لەناوچەی ژینگەیی خۆی، و پیشان دەدات تورکیا وەک هاوپەیمانێکی رواڵەتی رۆژئاوایی لە خولی ئایندەدا چ بەرنامەیەکی هەیە. هەنگاوەکانی ئێستای تورکیا لەئێراق بەتایبەت لەدژی پەکەکە ئەنجام دەدرێن. ئارمانج ئەمەیە کە پەکەکە نەتوانێت ئازادی جووڵەی شەرڤانانی خۆی لەبنکەکانی لەقەندیل هەڵکەوتوو لە ناوچەی سنووری سێ وڵاتی ئێراق، تورکیا و ئێران تا سنووری ئێڕاق و سوریا و %۳۰ خاکی سوریا لەژێر دەسەڵاتی کوردان، بپارێزێت. دەوڵەتی تورکیا دەسەڵاتی ئەمریکا (کوردانی سوریا) لەو ناوچەیە جگە لەبەرەیەک بۆ پەکەکە نازانێت. تورکیا نیگەرانی بەدی هاتنی ناوچەیەکی بەرین لەژێر دەسەڵات و کردری پەکەکەیە کە لەقەندیلەوە تا باکووری رۆژئاوایی سوریا درێژ بۆتەوە. بۆیە ئۆپراسیۆنی “پەنجە”ی لەباکووری ئێراق بەشێک لە هێرشە سەربازیەکانیە کە تورکیا لەساڵی ۲۰۱۶ بە ئارمانجی دابەشکردنی ناوچەی ژێر دەسەڵاتی کوردان بۆ بەشە کۆنترۆڵ کراوەکان ئەنجام داوە.\nهەمووی ئەم ئۆپراسیۆنانە لەوانەی لەبواری سەربازی وەک “سەرکەوتنی شایستە” هەژمار بکرێن. شەرڤانانی کورد توانای پاشەکشێ کردن بە سوپای تورکیا لەو ئۆپراسیۆنانەیان نییە. جگە لەمە، لەئێراق، بەکارهێنانی بەربڵاوی تورکیا لەفڕۆکە بێ فڕۆکەوانەکان گورزی گرنگی بە خاڵی سەرەکی پێشووی شەرڤانانی پەکەکە وەشاندووە واتە زانستی پێشکەوتوویان لەبارەی زەوینی ئەو ناوچە و لەئەنجامدا توانای جووڵە تێدا بێ ئەوەی لەلایەن هێزەکانی تورکیاوە بناسرێن.\nتورکیا ئێستا بوونێکی بەرچاوی لەم ناوچانە ئۆپراسیۆنی ئاسایشی لەئێراق و سوریا هەیە. ئارزوو یڵماز، لێکۆڵەرێکی تورک، کە ئەم هەفتە لەگەڵ ماڵپەڕی ئەلمانتیۆر دیمانەی کردووە، مەزندە دەکات کە نێزیکی ۵۰۰۰ هێزی تورکی لەنێو خاکی ئێراق جێگیر بن. ژمارەی هێزە تورکەکان لەسوریا نێزیکی ۱۲ بۆ ۲۰ هەزار کەسە. فڕۆکە ئێف ۱۶، تۆپخانە و فڕۆکەی بێ فڕۆکەوان پشتیوانیان دەکات. تورکیا تۆڕێکی پێکهێناوە لە خاڵی پشکنین و بنکەی سەربازی لەباکووری ئێراق. سلێمان سویلۆ، وەزیری ناوخۆی تورکیا، ئەم هەفتەیە رایگەیاند کە تورکەکان دەیانەوێت لەمەتینا بنکە دابنێن. ئەمە جگە لە ۳۷ بنکەی سەربازی مەزندە کراون کە تورکیا لەنێو خاکی کوردستانی ئێراق دایناون لەکاتی دەستپێکردنی ئۆپراسیۆنی “پەنجە”. زۆرتری بنکەکان نێزیکی سنوورن، لەکاتێکدا کە هەندێکیان لەقووڵایی ۴۰ کیلۆمەتری خاکی ئێراقدان. شایانی باسە کە ئەم هێرشانە بێ راوێژکردن لەگەڵ دەسەڵاتی هەرێم لەباکووری ئێراق ئەنجام دەدرێت کە هێزە چەکدارەکانی بەرپرسیاری دابینکردنی ئاسایشی سنوورن.\nهەندێک سەرچاوە لەدەسەڵاتی هەرێم وتیان کە ئەوان لەم ئۆپراسیۆنانە وەک بەشێک لەهەوڵەکانی تورکیا بۆ ئەوەی هەرێمی کوردستان وەک پارێزگایەکی تورکی دەزانن. بەو پێیە، هەڕەشەی پەکەکە بیانوویەکی باشە بۆ ئەمە. بۆیە، چە وانەی ستراتژیکی بەربڵاو دەکرێت لەم چالاکیانەی تورکیا لەم وڵاتە عەرەبیە دراوسێیانە و نیوە دابەشبووو لەم ساڵانەدا فێر بوو؟\nتا ئاستێک کە پرۆژەکانی تورکیا و ئێران لەبواری فیزیکی کاریگەری لەسەر یەکتر دەکەن، ئەنجامی ئەم ململانێیە خۆجێیانەیە. ئەم بابەتە بۆ نموونە (لەئێستادا، ئەمە تەنیا نموونەی راستەقینەیە) لەناوچەی شنگال، لەسنووری سوریا و ئێراق دەبیندرێت. تورکیا وەک بەشێک لەهەوڵەکانی بۆ دابڕینی پەیوەندی جۆگرافیایی قەندیل و پەکەکە لەگەڵ باکووری رۆژهەڵات و ناوچە کوردنشینەکانی سوریا، بەدوای کۆنترۆڵ کردنی ئەم ناوچەیە.\nئێرانیش دەیەوێت ئەو ناوچەیە کۆنترۆڵ بکات، چوونکە وەک خاڵێکی چوونە ناوەوەوەیە بۆ سوریا بۆ ئێران. لەم هەفتانەدا قسەلۆک لەسەر ئەوەی کە شیمانەی ئۆپراسیۆنی گرنگ لەتورکیا لەناوچەکە دەبیستریت. بەڵام وەها ئۆپراسیۆنێک بەهۆی دەرئەنجامە شیمانەکراوەی سەربازی و دیپلۆماتیک هێشتا ئەنجام نەدراوە. تاکاتێک کە تورکیا چالاکییەکانی دژی پەکەکە و هەرێمی کوردستان سنوردار بکات نە بەغا و نە تاران دژایەتیەکی رژدیان نابێت. لەڕاستیدا، ئەم دوو وڵاتە هاوکات لەگەڵ ئەنکەرە ستراتژی هاوبەشیان لەدژی چالاکی دابەشکردن و تێرۆریستی هەندێک لەکوردانی دژبەر هەیە. شنگال، هەندێک لەپێشترە و تێپەڕکردنی هێڵی سوورە.\nتورکیا لەناوچەیەکی بەرینتر لەموسڵ، هەموونی پێناسە کردووە کە نەتەوەپەرەستانی تورک ئەوە وەک ویلایەتی ئۆسمانی پێشوو دەزانن. بەڵام لێرەش بابەت، هەوڵەکان بۆ سنووردارکردنی ئۆتۆنۆمی کوردان لەخۆ دەگرێت.\nسەرەڕای ئەم دەستەواژە خۆجێیانە، تورکیا و ئێران لەڕێڕەوی پێکدادان و سازشد نین. لەزۆبەی خاڵەکاندا، هەژموونی ئەم وڵاتانی لەبواری گرێدراو یەکتر داناپۆشن و زیان ناگەینن یەکتر. پرۆژەی ئێران لەناوچەکانی باشووری ئێراق ئاستەنگێک بۆ دەستپێڕاگەیشتنی ئەنکەرە لەدژی کوردان نییە. پێچەوانەی ئەمەش لەبارەی بەرزەفڕیەکانی ئێران بۆ گەیشتن بە دەریای سپی و ئۆپراسیۆن لەدژی ئیسرائیلە. \nنووسەر: جاناتان سپایر\nترکیه: جاه طلبی‌های امپریالیستی برای خاورمیانه\nبەڵێنی نوێ بۆ چارەسەری پرسی کورد لەتورکیا


ڕاستە کە ئەڵێن، هەر کەسە ئاو بۆ لای ئاشەکەی خۆی ڕائەکێشێ!\nووڵاتانی ڕۆژئاوا، ئەوروپا و بە تایبەت ئەمەریکا، لە چەند سەدەیەکەوە هەموو هەوڵێکیان داوە وا لە میللەتانی جیهان بکەن کە باوەڕ بە سیستەمی کەپیتالیزمی بهێنن و بیکەن بە سیستەمی بەڕێوەبردنی ووڵاتەکانیان. گەر ئەم سیاسەتەی ووڵاتانی ڕۆژئاوا تەنها لەڕێی لێدوان و ووردکردنەوە و شیکردنەوەی سیستەمە ئابوریەکانەوە بوایە بۆ بەڕێوەبردنی ووڵاتانی جیهان، ئەوا ئەو سیاسەتە تەنانەت جێی ڕەخنەش نەدەبوو، گەر بۆچوونەکەی ئەوان ئەوەندە ڕاست و بەکەڵك بوایە بۆ بەرژەوەندی گشتی میللەتان، هەموو میللەتێکی هوشیار کەپیتالیزمی دەکردە تەنها ڕێگای بەڕێوەبردنی ووڵاتەکەیان.\nلە ڕاستیدا، بەتایبەت ئەمەریکا، بەزۆرداری و بە شەڕ و هەڕەشە بە جیهاندا بڵاوبۆتەوە و هەرچی ئەو سیستەمەی کەئەوان پێێان باشە نەیگرێتە خۆ ئەوا دەبنە دوژمن. لە ساڵی ١٩٦٢ وە لە ڕێی بانگەوازی ژمارە ٣٤٤٧ ئەمەریکا ئابلۆقەی ئابووری سەپاندووە بەسەر ووڵاتی کوبادا، تەنها گوناهی کوباییەکان ئەوە بوو کە بەهۆی شۆڕشێکی گشتیەوە خۆیان لە چنگی باتیستەی خۆفرۆش و فاشی سەرۆكی حوکمەتی ئەو ووڵاتە ڕزگار کرد و سیستەمێکی سۆشیالیستیان هەڵبژارد بۆ بەڕێوەبردنی ووڵاتەکەیان.\nئەمڕۆ پاش ئەو هەموو هەوڵ وشەڕو تەقەلایەی ئەمەریکا و ووڵاتانی ڕۆژئاوا، بنچینەکانی سیستەمی سۆشیالیستی خەریکە دەبنە ڕاستیەك لەو ووڵاتەنەدا و چی دی پێیان ناکرێت بیشارنەوە و تۆمەتی نالەباری بخەنە پاڵ. لە ساڵی ٢٠١٦ دا لەڕێی ڕاپرسیەکەوە، وا دەرکەوت کە میللەتی ئینگلیزی لە ڕاستیا سیستەمی کەپیتالیزمیان پێ خۆش نیە و زۆر لەوان سیستەمی سۆشیالیستی بە شیوەیەکی پۆزیتیڤ دەبینن بۆ بەڕێوەبردنی ووڵاتەکەیان.\nلەهەمان ساڵدا لێکۆڵینەوەیەکی زانکۆی هارڤەرد ئاشکرای کرد کە ئەو ئەمەریکیانەی تەمەنیان لەنێوان ١٨ تا ٢٩ ساڵدایە پشتگیری کەپیتالیزم ناکەن. لە ڕاپرسێکی ساڵی ٢٠١٨ دا دەرکەوت کە سێ یەکی گەنجانی ئەمەریکا خۆیان بە سۆشیالیست دەزانن. لە ئۆسترالیا بەهەمان شیوە لە ٪٥٨ لەدایكبوانی ساڵانی نێوان ١٩٨٠ و ١٩٩٦ پێیان وایە کە سۆشیالیزم سیستەمێکی سەرکەوتووترە. دوێنێ تەنانەت ڕۆژنامەنووسانیش نەیاندەوێرا بە نووسین و بە ئاشکرا ڕەخنە لە کەپیتالیزم بگرن، ئەمڕۆ کێشەکە هێندە گەورە بووە کە ئیتر ناچارن راستی لەسەر کەپیتالیزم بڵاوبکەنەوە. وەکو ئەو زانیارانەی سەرەوە سەبارەت بە ڕێپرسی لەسەر ڕۆژنامەی گاردیان بڵاوبۆوە.\nئەوەی کەلێنێکی دیاری خستۆتە ناو کەپیتالیزمی بێ سنوورەوە، هوشیاربوونەوەی میللەتانی ڕۆژئاوایە سەبارەت بە دواڕۆژیان بەتایبەت لە بواری ژینگەدا. ئاشکرایە کە کەپیتالیستەکان تەنها بیر لە بەرژەوەندی خۆیان دەکەنەوە، حوکمەتەکانیان تەنها سەرجەمی بەرهەمی ناوخۆ دەبینن بێ گوێ دانە دواڕۆژێکی نزیك و دوور، ئەوەی کەبەلایانەوە گرنگە بتوانن هەمیشە زیاتر بەرهەم بهێنن و بفرۆشن. ژینگە لەسەر ئاستی هەموو جیهان هەتا دێت بەرەو پیسبوون و لەناوچوون دەچێت.\nمیللەتانی ووڵاتانی ڕۆژئاوا هوشیاربوونەتەوە و گەیشتوونەتە ئەو ئاستەکەی کە ناکرێ هەموو جیهان ببێتە بەرهەم بۆ کەپیتالیستەکان. دوێنێ لە ئەفریقا تەنانەت ڕەگەزی هەندێ ئاژەڵیشیان بەیەکجاری لەناو برد.\nئەوان نابێت ئەو مافەیان هەبێت.\nمارکس پێی وابوو کە کەیتالیزم هەمیشە لەبەرهەم هێناندایە نەك لەبەرئەوەی کە کە بەرهەمەکانی پێویستن بەڵکو دەبێ هەتا دەتوانێت زیاتر بفرۆشێت.\nمرۆڤایەتی دەبێ پێکەوە بڕیار لەسەر دواڕۆژیان بدەن، نەك ژمارەیەك کەپیتالیست بڕیار لەسەر دواڕۆژی مرۆڤایەتی بدات.\nئەوە بیر نەکەین کە هەتا دێت سیستەمی دیموکراسی بەرەو لاوازبوون دەڕوات، ئەویش بەهۆی دەست تێوەردان و زۆرداری ودزی و چەوساندنەوەی میللەتان لەلایەن حوکمەت و کەپیتالیستەکانی هەندێ ووڵاتانی جیهانەوە.\nلەساڵی ١٩٤٩ دا کەسایەتیەکی گەورەی وەکو ئەلبێرت ئاینیشتاین ووتارێکی بەنرخی نووسی لەسەر گرنگی و بەکەڵکیی بنچینەکانی سۆشیالیزم. ئەو پێی وابوو کە لایەنە خراپەکانی ئابووری کەپیتالیزم تەنها لەڕێی سۆشیالیزمەوە چارەسەر دەکرێت.\nئاینشتاین دەیوت گەر سەرمایە ئەوەندە زۆر بێتە ناودەستی کۆمەڵێکی کەم لە ووڵاتێکدا ئەوا ئۆلیگارکیەكی ئەوەندە بەهێز دروست دەبێت کە زۆر زەحمەت دەبێ کە سیاسەت بتوانێت کۆنترۆڵی بکات.\nجیاوازیکردن و هەڵبژاردنی سیستەمی سۆشیالیستی یان کەپیتالیزمی نابێت ببێتە هۆی پێشبڕکێکردن، پێویستە میللەتان بە سەربەستی و ئارەزوی خۆیان سیستەمێك هەڵبژێرن، بەڵام دەرکەوتووە کە کەپیتالیزم گەیشتۆتە دوا هەمین جێگای وەستانی.


لە عێراق 3 کەس لە سێدارە دەدرێن\nسێ کەسی خەڵکی عێراق کە بە تاوانی تێرۆریزم گوناهبارکرابوون و سزای مردنیان بەسەردا درابوو، ئەمڕۆ دووشەممە لە سێدارە دراون، بەپێی لێدوانی کاربەدەستێکی ئاسایشی عێراق.\nئەم جێبەجێکردنی سزای مردنە، هەر تەنها چەند ڕۆژێکە پاش دوو هێرشی خوێناوی لەناو بازاڕێکی قەرەباڵغی شاری بەغدای پایتەختدا. لەو دوو هێرشەدا زیاتر لە 30 کەس کوژران.\nهەواڵی لە سێدارەدانی ئەو 3 کەسە عێراقییە، دوابەدوای بڵاوبوونەوەی ئاگاهیدانەکەی ڕێکخراوەکانی داکۆکی لە مافەکان دەکەن سەبارەت بەوەی دەشێت دەسەڵاتدارانی وڵاتەکە لەپاش ئەو هێرشانەی بەغداوە دەست بکەن بە جێبەجێکردنی سزای مردن لەسەر ئەوانەی دادگا ئەو سزایەی داون.\nتێرۆریستانی دەوڵەتی ئیسلامی، بەرپرسیارێتی خۆیان لەو هێرشانەی بەغدا ڕاگەیاندووە.\nکاربەدەستێکی ئاسایشی بەو مەرجەی ناوی نەهێنرێت بە ئاژانسی دەنگ و باسی فڕانس پرێسی ڕاگەیاندووە "3 کەس کە بە پێی بەندی چواری یاسای دژە تێرۆر گوناهبار کرابوون، لە زیندانی ناسریە سزاکەیان لەسەر جێبەجێکراوە."\nڕۆژی یەکشەممە، سەرچاوەیەک لە سەرۆکایەتی عێراقەوە بەو مەرجەی ناوی نەهێنرێت، بە ئاژانسەکەی ڕاگەیاندووە "340 فرمانی لە سێدارەدان بە تاوانەکانی تێرۆریزم و هەروەها تاوانی تریشەوە، ئامادەن بۆ جێبەجێکردن."\nکاربەدسەتێکی تر لە سەرۆکایەتی عێراقەوە، ئەمڕۆ دووشەممە، بە فڕانس پرێسی ڕاگەیاندووە، تەواوی ئەو فرمانانە لە ساڵی 2014دا مۆرکراون و زۆربەشیان لەلایەن دکتۆر فوئاد مەعسوم، سەرۆکی پێشووی عێراقەوە مۆر کراون، ئەو کاتەی داعش یەک لەسەر سێی وڵاتەکەی داگیر کردبوو.\nهێرشەکانی ڕۆژی 5شەممەی بەغدا کە زیاتر لە 30 کەسی تیادا کوژران، بیرخستنەوەیەکی ترسناکی، بوونی هەڕەشە و مەترسییەکانی داعشە، وێڕای ئەوەی حکومەت لە ساڵی 2017دا سەرکەوتنی بەسەر جیهادییەکاندا ڕاگەیاند.\nبەپێی ئەو یاسایەی لە ساڵی 2005دا پەسەند کراوە، سزای مردن دەسەپێندرێت بەسەر هەر کەسێکدا بە تێرۆریزم گوناهبار بکرێت. بەپێی ئەو یاسایە دەشێت ئەندامانی ڕێکخراوە توندڕەوەکانیش بگرێتەوە، تەنانەت ئەگەر بە تاوانێکی دیاریکراویش گوناهبار نەکرابن.\nڕێکخراوەکانی داکۆکی لە مافەکان دەکەن، ئاگاهی دەدەن کە ئەم سزای مردنە بۆ مەبەستی سیاسی بەکارهێنراوە.\nبەلقیس والی، لێکۆڵەری باڵا لە ڕێکخراوی چاودێری مافەکانی مرۆڤ دەڵێت "ڕێبەران لە سێدارەدانی بە کۆمەڵ ڕادەگەیەنن، وەک ئاماژەدانێک بە خەڵک کە ئەم دۆسێیەیان بە ڕژدی وەرگرتووە."\nبەلقیس لە لێدوانەکەی ڕۆژی یەکشەممەشیدا بۆ ئاژانسی دەنگ و باسی فڕانس پرێس، ئاماژەشی بەوە کردووە "سزای مردن، زیاتر وەک ئامڕازێکی سیاسی بەکار دەهێنرێت، وەک لە هەر شتێکی تر."


هاوخەمی یەكێتیی بۆ قوربانیانی بومەلەرزەكە\n2017-11-13 18:23 365 جار بینراوە کۆمێنت\nراگەیاندنی مەكتەبی سیاسی یەكێتیی نیشتمانیی كوردستان لەبەیاننامەیەكدا هاوخەمی یەكێتیی بۆ قوربانیانی بومەلەرزەكەی رۆژهەڵات و باشوری كوردستان دەردەبڕێت و رایدەگەیەنێت: لەڕێكەوتێكی نالەباردا، بومەلەرزە، رۆژهەڵات و باشوری كوردستانی هەژاندو سەرەنجام، دەوروبەری (400) قوربانی و هەزاران بریندارو كۆستی تری كوردەواری، دووچاری نەتەوە ستەمدیدەكەمان بوو، سەدان ماڵ و دوكان و دامەزراوەش، داڕوخان.\nشەوی (12)ی ئەم مانگە، سەرباری ئەو هەموو كێشە ئابورییەی خەڵك و دۆخی نەخوازراوی سیاسیی و شەڕو شۆڕ پێفرۆشتنی كوردستان، لەكاتێكیشدا زیاتر لە (150) هەزار هاووڵاتی كەركوك، دوزخورماتوو، داقوق، پردێ، شەنگال و تازە خورماتوو، ئاوارەبوون و بێ دەرەتان كەوتونەتە بەر كزە بای ساردی پاییز. لەڕێكەوتێكی نالەباردا، بومەلەرزە، رۆژهەڵات و باشوری كوردستانی هەژاندو سەرەنجام، دەوروبەری (400) قوربانی و هەزاران بریندارو كۆستی تری كوردەواری، دووچاری نەتەوە ستەمدیدەكەمان بوو، سەدان ماڵ و دوكان و دامەزراوەش، داڕوخان.\nیەكێتیی نیشتمانیی كوردستان، لەدۆخێكی نالەباردا، بۆ ئەم كۆستەی بومەلەرزەكەی كوردستان، هاوخەمی دەردەبڕێ. ئاشكراشە حكومەتی هەرێم، دوو ملیۆن ئاوارەی لەكاتی لێقەومانی هێرشەكانی داعشدا داڵدەداو خزمەتیكردن ئێستاش كاتێتی، لەبەر قەیرانی دارایی لەكوردستاندا، بەزوترین كات رێكخراوە نێودەوڵەتییەكان بەهانای خەڵكی لێقەوماوەوە بێن.\nحكومەتی عیراقیش، لەباتی پیلانی عەسكەری و دەستی بەدەستی پێكردنی دابینكردنی موچەی فەرمانبەران، هەم بەهانای راستەقینەی خەڵكەوە بێت و هەمیش، زوو هەنگاوی راستگۆیانە بەپێی دەستورو شایستە داراییەكانی هەرێمەوە، بۆ چارەسەركردنی كێشە سیاسییەكان و قەیرانە داراییەكان بنێ. سوپاسی حكومەتی توركیاش دەكەین، یەكەمین وڵات بوو، هاوكاری گەیاندە لێقەوماوان.\nبێگومان، بەهەمان پەرۆشی و دەروونی پڕ لەخەمەوە، بیرمان لای كەسوكاری قوربانی و لێقەوماوانی ئێران و رۆژهەڵاتی كوردستانە، كە بەداخەوە، زۆر زیاتر لەباشوری كوردستان، خەڵكەكەی دووچاری قوربانی و ماڵوێرانی بون.\nهەزاران سڵاو لەگیانی پاكی قوربانیان و، هیوای زوو چاكبونەوەی بریندارەكان و دەستبەجێش، گەیاندنی كۆمەك، بەخەڵكی ماڵ و موڵك روخاو دەكەین.


بە هەزاران گەنجی کورد تا ئێستای ئەمساڵ هەرێمی کوردستانی عێراقیان جێهێشتووە ڕووەو هەندەران.\nلە ساڵانی حەفتاکان و هەشتاکانی سەدەی ڕابردوودا شەپۆلی کۆچکردن دیاردەیەکی بەرچاو بووە و هۆکارە هەرە سەرەکیەکەشی سەرکوتکردنەکانی ڕژێمەکەی سەدام حوسەین دیکتاتۆری پێشووی عیراق بووە.\nئەوەی نکوڵی لێناکرێت گەنج هەمیشە یاخییە و بە شوێن ژیانێکی باشتردا دەگەڕێت، ناتوانێت لە ژینگەیەکدا بژی کە دەزانێت ئەو خەون و هیوایانەی هەیەتی نایەنە دی و زەمینەش ناڕەخسێت بۆ بەدیهاتنیان.\nزۆرێک لە چاودێر لەوبڕوایەدان هەر تەنها کێشە و گرفتی ئابووری هۆکاری کۆچکردنی گەنجان نییە بەڵکو فاکتەرە سیاسی و ئاسایشیەکانیش ڕۆڵیان هەیە لەم دیاردەیەدا.\nدکتۆر هێرش ڕەسوڵ\nدکتۆر هێرش ڕەسوڵ، پسپۆڕی میدیا، یاریدەدەری سەرۆکی زانکۆی ڕاپەڕین.\nیەکێک لە فاکتەرە گرنگەکانی تر، فەرامۆشکردنی گەنجە لەلایەن دەسەڵاتی سیاسی هەرێمەکەوە کە ئەمەش بۆتە مایەی گەورەتربوونی کەلێنی بێ متمانەیی لە نێوان گەنج و دەسەڵاتدا بە شێوەیەک کاریگەرییەکی نەرێنیشی هەبووە بەسەر پرەنسیپی وابەستەیی بە نیشتمانەوە.\nلە ئێستادا هەرێمی کوردستانی عێراق لە شەڕێکی سەختدایە لەگەڵ توندڕەوانی دەوڵەتی ئیسلامیدا و ناشکرێت باس لەوە نەکەین کە بە هەزاران گەنجی کورد لە بەرەیەکی دوورو درێژدا لە شەنگالەوە بۆ خانەقین لە شەڕدایە دژی توندڕەوان.\nئایا ده‌کرێت هه‌ر ته‌نها شه‌ڕی دژی توندڕه‌وانی ده‌وڵه‌تی ئیسلامی بکرێته بیانوو بۆ کۆچی گه‌نجان؟\nسه‌رۆکی په‌رله‌مانی هه‌رێم ئاگاهییه‌کی ڕژدی داوه له‌سه‌ر ئه‌م دیارده‌یه و داواشی له حکومه‌تی هه‌رێم کردووه تا چاره‌سه‌رییه‌کی ڕژد بۆ ئه‌م دیارده‌یه ببینێته‌وه.\nحکومه‌ت چی کردووه یانیش پێویستە چی بکات؟\nئایا گه‌نجی کورد له باشور خۆی به خاوه‌نی کێشه‌کان ده‌زانێت؟\nکاتێک گه‌نجی کورد ڕوو له هه‌نده‌ران ده‌کات یانی وابه‌سته‌یی به نیشتمانه‌وه لای نه‌وه‌ی نوێ که‌م بۆته‌وه؟\nئایا بێزاری و ناڕه‌زاییه‌کانی گه‌نج وه‌ها ده‌که‌ن گوێ به مه‌ترسیه‌کانی ڕێگه‌ی گه‌یشتن به هه‌نده‌ران نه‌درێت؟\nمیدیاکان چۆن سه‌ر و سه‌ودا له‌گه‌ڵ ئه‌م دیارده‌یه‌دا ده‌که‌ن؟\n(دکتۆر هێرش ڕه‌سوڵ) پسپۆڕی میدیا له به‌رنامه‌ی (له‌گه‌ڵ ڕووداوه‌کاندا) وه‌ڵامی ئه‌م پرسیارانه و پرسیار و سه‌رنجه‌کانی ئێوه‌ی ئازیزیش ده‌داته‌وه:


٦ هەڵە کە لە ڕێگەدا ئەنجامی دەدەیت و وادەکات زیاتر جێگای سەرنج بیت بۆ پیاوخراپەکان! – تۆڕی میدیایی خەڵک\n٦ هەڵە کە لە ڕێگەدا ئەنجامی دەدەیت و وادەکات زیاتر جێگای سەرنج بیت بۆ پیاوخراپەکان!\n2019/09/30 - 3:49 PM\nئەمەی خوارەوە کۆمەڵێک هەڵەیە کە لە ڕێگەدا ئەنجامی دەدەیت و وادەکات زیاتر جێگای سەرنج بیت بۆ پیاوخراپەکان و ئەگەری مەترسی هێرشکردنە سەر و دزیکردن لێت زیاتر بێت:\n-ڕۆشتن بە شڵەژاوی و سەرقاڵی و نائاگایی وادەکات کە زیاتر جێگای سەرنجبێت و هێرشت بکرێتە سەر\n-دەرکەوتنی نیشانەی ماندویەتی پێتەوە لە شوێنی گشتی وادەکات کە دەری بخات هیچ وزەت پێ نەماوە و هێرشت بکرێتە سەر\n-ڕۆشتن بە شەرم و ترسەوە یاخود بە سەری داخراوەوە بەهەمان شێوە مەترسیدارە و نیشانەی لاوازیت دەردەخات\n-ئەو کەسانەی کە هەوڵی شت بردن دەدەن لە بازاڕ و شوێنە گشتیەکان، زیاتر دەچن بەلای ئەو کەسانەدا کە دەستیان گیراوە، جا یان ئەوەی شتی زۆریان پێبیت یان ئەوەی لە گیرفانیاندا بێت.\n-کاتێک کەسێک لێت نزیک دەبێتەوە پێویستە چاو ببڕیتە چاوی تا بزانێت ئاگات لێیەتی\n-یەکێک لە مەترسیدارترین کارەکان ئەوەیە بە هێدفۆنەوە ڕێبکەیت، کە ئاگات لە دەوروبەرت نامێنێت.\n٧ نیشانە کە دەری دەخات پێویستت بەوەیە سەردانی پزیشکی تایبەت بە جگەر بکەیت\nچەند ڕێگایەکای ئاسان بۆ لێکردنەوەی پەڵەی عەرەق لەسەر جلەکانت\n2020/09/25 - 6:54 PM\nئەمەی خوارەوە کۆمەڵێک یاسایی دەروونییە کە زۆر گرنگە لە ژیانتدا کاری پێبکەیت، بۆ ئەوەی بتوانیت باشتر لەگەڵ دەوروبەر مامەڵەبکەیت و خۆشت بەرەو پێش بەریت:\n– یاسای ئاوێنەکە\nهەموو ئەو کەسانەی لە دەوروبەرتن لە هاوسەر و خزم و هاوڕێ وەک ئاوێنەیەک وان کە دەتوانیت خۆتی تێداببینیتەوە، گەر ئەوان بە باشی مامەڵەت لەگەڵ بکەن هێمای ئەوەیە تۆش باشی لەگەڵیان و پێچەوانەکەشی هەر ڕاستە.\n– یاسای هێزی هەڵبژاردن\nبڕیاری هەڵبژاردنەکانت زۆر شت لە ژیانت دەگۆڕێت، کێ هەڵدەبژێریت بۆ هاوڕێیەتی؟ کێ هەڵدەبژێریت بۆ هاوسەر و هاودەم؟ چۆن هەڵبژاردەنکانت دەگۆڕیت؟ هەموو ئەمانە بڕیارێکی سادەن بەڵام کاریگەری زۆر گەورەیان لەسەر ژیانت هەیە.\n– یاسایی بەخشین\nتۆ قەرزاری هیچ کەسێک نیت، بەڵام دەتوانیت بەبێ ئەوەش کاری باشە بۆ خەڵک بکەیت و چاوەڕوانی ئەوەشیان لێنەکەیت کە بۆت بکەنەوە، ئەمەش لە داهاتودا دەتکاتە کەسە باشەکە، بەڵام بەو مانایە نایەت نەزایت وشەی (نەخێر) چییە و بەکاربهێندرێیت.\n– یاسای دەمی ئێستا\nزۆر گرنگە لە ئێستادا بژیت، ئەوەیی لە ڕابردوو چۆن بووە و چی ڕوویداوە نەکەیتە کێشە بۆ ئێستا، یان خەمی داهاتوو واتلێنەکات بێهیوا ببیت و لە هەوڵدان بەردەوام نەبیت.\n– یاسای گەشبینی\nئەو شتە جوانانە پشتگوێ مەخە کە لە دەوروبەرتە، چێژ لەژیان ببینە و گەشبین بە، چالاک و بەرهەمهێن بە لەژیاندا و هەمیشە بە هیوا و گەشبینیەوە بژی.\n2020/09/25 - 5:43 PM\nئەمەی خوارەوە چەند پرسیارێکە کە گرنگە پێش هاوسەرگیری لە خۆشەویستەکەتی بکەیت، بۆ ئەوەی لە ناخەوە بیناسیت:\n– پەیوەندیت لەگەڵ خێزانەکەت چۆنە؟\nوەڵامی ئەم پرسیارە ئەوەت بۆ دەردەخات کە ئەو کەسە تاچەند کەسێکی وابەستەیە بە پەیوەندیەوە و بنەمای خێزانی لا گرنگە و کەسێکی بەسۆزە.\n– زیاتر شانازی بە چیەوە دەکەیت؟\nئەم پرسیارە گرنگیەکەی لەوەدایە بۆت دەردەکەوێت کە لای بەرامبەرەکەت چی گرنگە و ئامانج و مەبەستی لە ژیاندا چییە.\n– خراپترین یادگاری ژیانت چییە؟\nهەموومان بە ئاسانی یادگاریە خۆشەکان باسدەکەین، بەڵام بە دەگمەن یادگاریە خراپەکان باس دەکەین، کاتێک بابەتە ناخۆش و خەفەتاویەکانت بۆ باسدەکات، بە ئاسانی دەتوانیت دەرگای دڵی بکەیتەوە.\n– گەر بتەوێت یەک شت لە خۆتدا بگۆڕیت ئەو شتە چی دەبێت؟\nوەڵامی ئەم پرسیارە ئەوەت بۆ ئاشکرا دەکات کە ئایا بەرامبەرەکەت کەموکورتیەکانی خۆی دەبینێت یاخود نا؟ پاشان دەیەوێت بیانگۆڕێت یان نا؟\n– گرنگترین ئەو ٥ شتە چییە کە زۆر سوپاسگوزایت کە لەژیاندا هەتە؟\nوەڵامی ئەم پرسیارەش ئەولەویەتی شتەکانت لە ژیانی بەرامبەرەکەت بۆ دەردەخات.


فۆڕمی تۆمارکردنی بابەت | 08-12-2004\n- نزیکەی 185 پەنابەری کوردی خۆرهەڵات کە ماوەیەک بوو لە سنووری ئێڕاق و ئوردون بوون و ساڵانێکیش بوو لە کەمپی ئاڵتاشی شاری روومادی بوون لەلایەن سویدەوە مافی پەنابەرییان پێدرا و برانە سوید. - سەردانی سەرۆکی کۆریا روا مۆ هیۆن بۆ هەولێر و تێیدا هێزەکانی وڵاتەکەیی بەسەر کردەوە و سەردانی نەخۆشخانەی زەیتونی کرد و پاشان گەڕایەوە بۆ سیئۆل، شایانی باسە نێوبراو هیچ بەرپرسێکی کوردی نەبینی. ئەمە یەکەم سەردانی سەرۆکێکی بێگانەیە بۆ باشووری کوردستان. - عەرەبە تیرۆریستەکان لە موسڵ تەقەیان لە بارەگای ینک کرد و لە ئەنجامدا ئەندامێکی ینک بەسەختی برینداربوو. - بەپێی ئامارێک کە رۆژنامەی هاوڵاتی بڵاویکردەوە، ژمارەی دەنگدەرانی عەرەب لە کەرکوکدا 440 هەزارە و ژمارەی دەنگدەرانی کورد 370 هەزار کەسە و تورکمانەکانیش 104 هەزار دەنگدەریان هەیە و ئاشوریش 10 هەزار. - پارت و رێکخراوەکانی کورد لە سنووری پارێزگای دیالە لەسەر پێکهێنانی لیستێکی هاوبەش بۆ هەڵبژاردن رێکنەکەوتن. - د.ا کوردێکی لە ناوچەی مەهاباد بەناوی کەمال پەرویزنیاوە تیرۆرکرد. نێوبراو یەکێک لە کاسبکارەکانی ناوچەکە و لەلایەن پاسدارانەوە تەقەی لێکرا و پاشان لە نەخۆشخانەی بۆکان کۆچی دوایی کرد. - هێزێکی پکک لەسەر سنووری سەردەشت پەلاماری هێزەکانی ئێرانیاندا و لە ئەنجامدا 3 سەرباز بریندار بوون.


ڕێککه‌وتن له‌گه‌ڵ ئێران سەرکەوتنێکی گەورەی ساڵی ڕابردوو بوو - Mehr News Agency\n21 rezberê 2016 - 15:29\nNews Code 5556\nبه ڕاپۆرتی ئاژانسی مێهر له سی ئێن ئێن، باراک ئۆباما، سه‌رۆک کۆماری ئه‌مریکا له هه‌فتاو یه‌که‌مین مەکۆی گشتی نه‌ته‌وه یه‌کگرتووه‌کان له شاری نیۆیۆرک و له بنکه‌ی هه‌میشه‌یی نه‌ته‌وه یه‌کگرتووه‌کان وتی: ڕێککه‌وتنی ناڤۆکی له‌گه‌ڵ ئێران و ئاسایی کردنه‌وه‌ی په‌یوه‌ندی له‌گه‌ڵ کوبا ده‌ستکه‌وته گرنگه‌کانی ساڵی ڕابردوو بوون.\nسه‌رۆک کۆماری ئه‌مریکا له درێژه‌دا وتی: دوای کۆتایی هاتنی شه‌ڕی سارد جیهان ئه‌من تر بووه‌ته‌وه، مه‌ترسی شه‌ڕی ناڤۆکی له‌ناو چووه و ده‌رفه‌تی ئاشتیش زیاتر له ڕابردوو ڕه‌خساوه.\nئه‌و له درێژه‌دا زیادی کرد: زۆربه‌ی وڵاتانی ڕۆژهه‌ڵاتی ناڤین له‌گه‌ڵ کێشه‌ی ئه‌منی زۆر ڕووبه‌ڕوو بوونه‌ته‌وه. هه‌روه‌ها زۆربه‌ی حکوومه‌ته‌کان ئازادی ڕۆژنامه نووسه‌کان ته‌سکتر ده‌که‌نه‌وه. مێدیای ئازاد ده‌بێت چاودێڕی به سه‌ر کار و باری ده‌وڵه‌ته‌کاندا بکات. ده‌بێت هه‌رجۆره توندڕه‌وییه‌ک و ڕەگەز پەرەستیەک له‌ناو بچێت.\nئه‌و وتی: قه‌یرانی په‌نابه‌ران هه‌ر ڕۆژ زیاتر له مێدیاکاندا ده‌بێته تیتری یه‌ک. وڵاتانی به‌هێز هه‌وڵ ده‌ده‌ن تاکوو ئه‌م قه‌یرانانه تاوتوێ بکه‌ن.\nباراک ئۆباما زیادی کرد: شۆڕشی پیشه‌یی و سه‌رکه‌وتنه به ده‌ست هاتووه‌کان له که‌رتی ته‌له‌فۆن و ئینترنتدا بووه‌ته هۆی ئه‌وه‌ی که خه‌ڵکی له جیهاندا دۆخێکی زۆر باشتریان هه‌بێت.\nئۆباما له درێژه‌دا جه‌ختی کرد: ئامانجی سه‌رمایه‌دانه‌ری له وڵاتانی بچووکی جیهاندا، ئه‌مه‌یه که به‌ر به کۆچی به لێشاو بگیردرێت.\nئۆباما به بێ ئه‌وه‌ی ئاماژه به کێشه‌کانی فه‌له‌ستینی داگیرکراو بکات، وتی: ئه‌گه‌ر فه‌له‌ستینییه‌کان ده‌مارگرژی ڕابگرن و ئیسڕائیلییه‌کانیش دروست کردنی شارۆچکه‌کان ڕابوه‌ستێنن، هه‌ر دوو لا ژیانێکی ئاسووده‌تریان ده‌بێت.


پێشەکییەک دەربارەی موزیکی مۆدێرن – sulyon.com\n[پێشەکییەک دەربارەی موزیکی مۆدێرن ]\nMuzîk December 5, 2020\nپێشەکییەک دەربارەی موزیکی مۆدێرن\n(موزیک، یارییەکی ژمارەیيی شارەوەی ڕۆحمانە، هەرگیز نازانێت کە دەژمێررێت.)\nگۆتفرید ویلهێلم ڤۆن لیبنیز\nمێژووی موزیکی مۆدێرن لە سەرەتاکانی سەدەی بیسته‌مه‌وه دەست پێ دەکات، لە دەوروبەرى ده‌يه‌ى يه‌كه‌مى سەدەی ڕابوردوودا، ئەو کاتەی خەڵکی بۆ یەکەمين جار وەکوو بازرگانی بیریان لە موزیک و فیلم کردەوە. سوپاسگوزارین بە لەدایکبوونی پیشەسازییەک کە بووە هۆکارێک بۆ دروستبوونی یەکەم تۆمارکردنی موزیکی کاونتريی سپیپێستەکان و جاز و بلووزی ڕەشپێستەکان.\nڕەگوڕیشە بنەڕەتییەکانی فەلسەفەی موزیکی مۆدێرن\nبە دڵنییایەوە تەواوی سەدەی بیست تەرخان کرابوو بۆ گۆڕانکاريی قووڵ. چەندان شۆڕشی فيکری، ئەدەبی و کۆمەڵایەتی سه‌ريان هه‌ڵدا و تەواوی نائاگایيی کۆمەڵگه‌ی ئەورووپاییان داگیر کرد. بنچینەی تەواوی ئەو شۆڕشانەش دەگەڕانەوە بۆ ئەو فەیلەسووفانەی لەو سەردەمەدا ڕۆڵی خۆیان دەگێڕا: ئارسەر شۆپنهاوەر، کارل مارکس، جیاکۆمۆ لیۆپاردی و لە سەروو هەمووشیانەوە فردریک نیچە.\n(بەبێ بوونی موزیک، ژیان هەڵەیەک دەبوو.)\nفەیلەسووفە ئەڵمانییەکە، یەکەم کەس بوو کە مردنێکی مسۆگەری دابونەریتيی ڕاگەیاند. لەگەڵ ئەودا تەواوی هونەرمه‌ندانى ڕۆژئاوایی کارکردنیان لە مۆدێلێکی پێشوەخت-درووستکراوی ئيستاتیكيى باڵادەست و باودا ڕەت کردەوە؛ ڕاستييه‌كه‌ى مۆدێلە کۆنەکانی دابونەریتی ئەو کاتەیان ڕەت کردەوە. ئەمەش بوو بە هۆکارێک بۆ ئەوەی لەو ساتەدا هەموو لقەکانی هونەری ئەبستراکت و لەنێویدا موزیکی ڕۆک و ئەتۆناڵ موزیک بچەسپێت. جێگەی سەرسڕمانە کە لە یۆنانی کۆندا وشەی (موزیک) مانایەکی فراوانی هەبووە و بە واتای (ڕۆحيی-پیرۆز) بە کار هاتووە. تەنانەت واڵتەر فرێدریچ ئۆتۆ ئاماژەی بەوە داوە کە موزیک تەنها هەوڵێک نییە بۆ پەیوەندیکردن بە ڕۆحێکی پیرۆزەوه، بەڵکوو هەر له خۆیدا کردەیەکی ڕۆحیی پیرۆزە. موزیکی هاوچەرخ ئاوێنەیەکی ڕۆحییە کە لە ڕێگەیەوە گۆڕانکارییە ڕادیکاڵەکانی نێو کولتوور و کۆمەڵگە دەر دەکەون، بەڵام ئەم گۆڕانکارییانە لە هەمان کاتیشدا لە شێوەکاری، سینەما و ئەدەبیشدا دەبینرێنەوە.\nبە هەمان شێوە و بە درێژایيی مێژووی موزیکی سەدەی بیستەم، لێکدابڕان لە نێوان موزیک و دابونەریتی باوی ئەو سەردەمەدا هەبووە. ئەو سەردەمە خاوەنی دوو ڕەوتی فيکريی گرنگ بووە: موزیکی میللی، کە پێشڕەوانی بریتی بوون لە گۆرانیبێژانی on-the-road و ئاڤانگاردەکان کە پێڕەوییان لە ڕەگە کولتوورییەکانی موزیکی کلاسیک دەکرد.\nئەگەر هەتا ساڵی ١٨٠٠ موزیکی کلاسیک ڕەوتێکی زاڵ بووبێت، ئەوا لە ئەزموون و چەمکە نوێيه‌کاندا بە تەواوەتی دەبێتە شتێکی لەبیرکراو و تۆز-لەسەرنيشتوو و موزیکی میللی باڵادەستيی خۆی بەسەر مەیدانەکەدا دەسەپێنێت. لە چەند سووچێکی مێژوودا ئەم دوو ڕەوتە جیاوازە بەر یەک دەکەون و چەند بەرهەمێکی زۆر جوان بە تێکەڵكردنی هەردوو دنیا موزیکییەکە دەخولقێنن.\nلەدایکبوونی جاز و بلووز\nبلووز و موزیکی ڕەشپێستە ئەفریک-ئەمەریکاییەکان ڕۆڵێکی زۆر گرنگییان لە بڵاوکردنەوەی باشترین فۆرمی موزیکی میللیدا گێڕاوە. بۆ ماوەیەکی زۆر ڕەشپێشتەکان هونەرەکەی خۆیانيان تەرخان کردبوو بۆ بابەتە ئايینییەکان، لەبەر ئەوەی کریستانییەتی بە زۆر له لایەن خاوەن-کۆیلەکانەوە بەسەر ڕەشپێشتەکاندا سەپێنرابوو، بۆیە گۆرانیبێژەکانی ئەو کاتەی کەنیسەکان دەبنە یەکەم مۆدێلی گۆرانیگوتن لە هونەری جازدا، بە هەمان شێوە دەبنە سەرەتایەک بۆ درووستبوونی ڕیفەکان و شێوەیەک لە ڕێکخستن لە ئاوازی موزیکی جازدا.\nلەو ناوچانەی کە پێشتر لە ژێر دەسەڵاتی ئیسپانیا و فەڕەنسادا بوون، ناوچەگەلێک لە چەندان کولتووری جیاواز، زیاتر گونجاو بوو بۆ کارە هونەرییەکانی ئەو کەسانەی بۆ کاری کۆیلەیی هێنرابوونە ئەو ناوچانە، بۆ نموونە لە ناوچەیەکی وەکوو نیوئۆرلیانسدا بە هۆی بەرەنگاریی کولتووریی کۆنی ئەفریكايى و باندە فەڕەنساییەکانەوە جاز لە دایک دەبێت.\nبە داخەوە سەرەڕای ئەوەی کە کۆیلەیی قەدەغە کرابوو، لێ لە یاساکانی پێدانی ڕەگەزنامەدا هێشتا جیاکاری و ڕەگەزپەرستیيه‌كى زۆر بەرانبەر بە ڕەشپێستەکان دەکرا و ئەمەش وای کرد گرووپێک لە ئەفریك-ئەمه‌ریکاییەکان لەنێو خۆیاندا زياتر یەکگرتوو بن و پاڵپشتیی یەکدی بکەن. ئەمەش ئەو کاتە بوو کە نەوەیەک لە موزیسیانە ئەفریك-ئەمه‌ریکاییەکان لە دایک بوون و بوونە هۆکارێک بۆ درووستبوونی شێوە و ڕەوتێکی نوێ لە مێژووی موزیکدا بە ناوی (ستایلی بلووز)ه‌وه.\nهەروەکوو ئەوەی کە دەتوانیت وێنای بکەیت، لە بارودۆخێکی کۆمەڵایەتیی لەو شێوەیەدا زۆر سەخت دەبێت ڕەشپێستەکان هونەرەکەی خۆیان ئازادانە بەرجەستە بکەن، بۆیە گرووپێک لە موزیسییانە سپیپێستەکان یەکەم تۆماری موزیکیی هونەری جاز، تۆمار دەکەن کە گرووپێک دەبن بە ناوی Original Dixieland Jazz Band، بەڵام لە ساڵی ١٩٢٠دا یەکەم هونەرمەندی ڕەشپێست بۆ یەکەم جار لە مێژوودا بە فەرمی کارە هونەرەییەکەی خۆی تۆمار دەکات، ئەویش هونەرمەند مامی سمیس بوو بە کاری with Crazy Blues.\nدەربارەی مامی سمیس Mamie Smith\nلە دەوروبەری بیستەکانی سەدەی ڕابوردوودا تەنها لە ئەمه‌ریکا بەرهەمەکەی مامی ساڵانە زیاد لە ١٠٠ ملیۆن کۆپيی لێ دەفرۆشرا. ئەم سەرکەوتنە وای کرد چەندان کۆمپانیای گەورە هەوڵی کارکردنی لەگەڵدا بدەن. هونەری میللی هۆکارێکی بەهێز بوو بۆ زیاتر بەناوبانگبوونی مامی سمیس، هەروەها کارکردنی ئەو لە کولتوورە جیاوازەکاندا بە هەمان شێوە ناوێکی دیاری پێ بەخشیبوو.\nلە کاتێکدا ئەمه‌ریکا لانکەی پەیدابوونی ئەم هونەرە بوو، لە هەمان ساتدا لە ئەورووپاش بزاڤه کولتوورییەکانی ئاڤانگاردەکان گۆڕانکاریی گەورەیان خولقاند؛ بزاڤێك بە سەرکردایەتيی سچۆینبێرگ و ستراڤینسکی کە تەواوی یاساکانی ئاوازدانانی کلاسیکيى ئاوەژوو کرده‌وه.\n Riff: بەشێکە لە ئاوازی موزیکی جاز کە موزیکژەن یان گۆرانیبێژ چەندان جار بە مەبەستی پێناساندنی ئاوازەکە دووبارەی دەکاتەوە.


كاتێك دروشمی هاونیشتمانیبوون دەبێ بە: "منداڵەكانت لە بری خۆشەویستیی نیشتمان فێری مەلەكردن بكە با لە دەریای ئیجەدا نەخنكێن." ئیدی چیدی دەریا دادگەیی ناكرێت، چونكی ئیجە و دەریای ناوەڕاست لە وێناكردنی گەلانی ئێمەی نیشتەجێی زەمینی مەرگ و وێرانە، پردی "سیرات " و"نەجاتن" نەوەك پردی نەفرەت و نەعرەت!\nدەبێت بگوترێت: ئیجە پردێكە دروست دۆزەخ و بەهەشتی دنیای ڕیاڵیستی پێكەوە گرێ دەدات، ئاخر لەوێناكردنی ئێمەی گەلانی ناوچەكە، ئەو ناوچەیەیی كە دەمێكە هەم ژین و ژیان و جوانی تیایدا سەر بڕاوە و دەمێكە كەڕامەتی مرۆڤی تیایدا هەڕاج و هەرزانفرۆشكراوە، دەمێكە لە هەموو باها مرۆییەكان بەتاڵ بووەتەوە! بۆیە ڕۆژاوا و ئەوبەری دەریا، ڕێك ئەو بەهەشتەن كە بێ باج و تێكۆشان پێی ناگەیت!\nبۆ مەگەر دیدی ئایین بۆ بەهەشت و دۆزەخ، هەر ئەو هاوكێشەیە نییە، كە ئێستا بەسەر كیشوەری "ئێمە " و "ئەواندا " جێبەجێ دەبێت؟\nبۆ مەگەر وێناكردنی ئاین بۆ دۆزەخ گڕی ئاگر و ناڵەو ئازاری مرۆڤی لاشەسوتا و نییە، دەی مەگەر هەر ئەوە خەسڵەتی ژیان و ژینی میللەتانی شام ، لیبیا ،عێراق و یەمەن و وڵا تانی بەدبەختی ئاسایی دوور نییە ؟!\nدەی لەم سەر زەمینە چیتر ڕوودەدات جگە لە بارینی ئاگر و ئاسن؟! ئاخر چیتر دەبینی جگە لە خوێن و لاشەی سوتاو؟ چیتر دەگوزەرێت جگە لە سەركوتكردن و چەوسانەوە سەربڕینی مرۆڤەكان ؟ مەگەر لە دیدو و وێناكردنی دین بەهەشت بریتی نییە لەو شوێنەی كە بە سەوزایی و باغی هەڵواسراو ژیانی پڕ لە ڕەفاهیەتدا دەناسرێتەوە؟ ئێ كاتێك ئەوە جیاوازی نێوان دوو كیشوەر بێت ئیدی هەردەبێت پردێك لە نێوانی ئەم دوو دنیا جیاوازەدا هەبێت ، پردێك یان دەبێتە پردی (نەجات ) یان دەبێتە ( سیڕات )!


مانگی چاکسازی، مەلا برایم مەجید پوور – PMNews\nکتب علیکم الصیام کما کتب علی الذین من قبلکم.\nڕۆژووتان لەسەر نوسراوە هەروەک لەسەرئەوانی پێش ئێوەش نوسراوە .\nکە مانگی ڕەمەزان دێ موسوڵمانان هەموو توانای خۆیان دەخەنەگەڕ بۆ کڕینی شتی زیاتر لە پێداویستی، بۆ بەرەو پیرەوەچونی ئەو مانگە پیرۆزە، هەر دەڵێی تەنیا لەو مانگەدا ئیزنی خواردنی خۆش دراوە! بەڕای من ئەو شتە نە پێویستە و نە ئیسلامیش دەستوری شتێکی وای داوە. بـە پێچەوانـە مـرۆڤ لـە هەموو کات و ساتی ژیـانیدا ئـەرکی سەرشانیەتی بـە قەدەر توانا ژیانی بنەماڵەکەی بە باشترین شیوەی گونجاو دابین بکاو هیچ جیاوازیەک لە نێوان مانگەکاندا نیە. ڕەمەزان مـانگی تـاعـەت و عـیبادەتـە نـەک زۆر خۆری و خۆش خۆری.\nرەمەزان بـە زاراوەی ئـەوڕۆ مـانـگی چاکـسازیـە، مـانگی ئـاوڕدانـەوە و پێداچونەوەی ڕابـردومانـە. مانگی هـەڵسەنگانـدنی ئاکار و کردەوەکانمانە. مانگی هاوێر کردنی چاکە و خراپەکانمانە. مانگی لێکدانەوە و هـەڵسنگاندی هەڵە و خەتاکانمانە. مانگی پێک گرتنی قازانج و زیـانـەکانـمانـە. مانگی تێڕوانینە لە ڕابـردوو دۆزینەوەی کارتێکەریە ئەرێنی و نەرێنیەکانمانە. مانگی بڕیار دانە لە دوپات نـەکردنـەوەی هەڵـەکان و بـەردەوامی لـە سەر ئاکارە چاکەکانە. مانگی چیژ کردنە لـە بـرسیەتی بـۆ تـێگەیشتن لـە حاڵی هەمیشە بـرسیەکانە. ئێمە هەر لە ڕەمەزاندا ئەرکدارنین واجباتی شەرعی بەڕێوە بەرین، بەڵکو ئەوە ئەرکی هەمیشەییمانە. عیبادەت لە ڕاستیدا بۆ مرۆی موسوڵمان خـۆ ئـامادەکردن و ڕاهێنانـە، بـۆ بـە جێگەیـانـدنی ئـەو ئەرکانەی کە لە بۆ کۆمەڵگاکەت پێت ئەسپێردراوە. ئەگەر ئەو ڕاسپاردەیە ئەنجام نەدەی بێگومان لێت دەپرسرێتەوە و تەنیا ئەو عیبادەتە لەتو کوتەتە قـەرەبـوی ئەو کەمتەرخەمی و خـۆ بـواردنت لـە ئـەرکە کۆمەڵایـەتیەکانت ناکەنەوە. بـۆیە لە پێشدا ئەرکی مامۆستایانی ئـایینیە کە موسوڵمانـان لەوە تێبگەێینن کە رەمـەزان مانگێکە لـە لایـەن خواوە هەموو ئەندامی لەشت کۆنتڕۆڵ دەکرێ، دەزانێ چ نیازێکت هەبوە و چۆنت دەر بـڕیوە و گوێـت لـە چی هەڵخستەوە و دەستت بـۆچی درێـژ کردوە. بـە کورتی تـا بزاندرێی چۆنت ئـەرکەکانت بـەجێهێناوە ، نـەک بـزانـن چیت خـواردوە و چەنـدت خواردوە. ئەگەر باشتر بڵێم : دڵی خاوێن و نیازی پاک سەرچاوەی هەموو چاکەکانن. بەکورتی خواردن و خواردنەوەی ئاسایی بە قەدەر توانا و پێویست بۆ بەردەوامی ژیانـە. ڕەمەزانیش بـۆ هـاتـنە دەستی ڕادەی سەرکەوتـویی یـان شکستی یـەک ساڵی ژیـانی موسووڵمانـانـە. لـەو مـانگەدا دەبێی خۆ ئـامادە بکەی بۆ ساڵی داهاتو بـە لەبـەر چاو گرتـنی ساڵی ڕابـردوو بـەچاک و خراپیەوە. بەڕاشکاوی دەڵێم : لە ڕوانگەی ئیسلامەوە گوناح و هەڵە ئەگەر لـەڕووی نەزانی بێ بەخشراوە، بـەڵام ئەگەر بە زانیاری و ئـەنقەست بێی، بـە تایبەتی دووپات و چەنـدپـات بکرێتەوە قـێزەونـترین تاوانە و سەزاکەشی گەلێک قورس و گرانە. هیوادارم ئەو مانگەمان بـۆ خۆ بـرسی کردن بێی نەک زۆر خواردن. خۆبرسی کردنیشـمان بـۆ تێگەیشتن لـە حاڵی فـەقـیر و هەژاران بێ نەک فڕنی و مەشکەفی و زلوبیا خواردن ! و هانـمان بدا بـە پێی تـوانا لە هـانـای ئـاتـاج و لـێقەڵـماوانـەوە بێین . خوشک و بـراکوردە ئـیمانـدارەکانم ئـاواتمە هەمـوو کردەوەو رەفتار و گوفتارتـان لـە ڕاستای بەرژەوەندی نیشتـمان و گەل بێی کە ئـەوە ئـیمانی ڕاستەقینە و دروستریـن ڕێگای وەدەست هێنانی ڕەزای خواکەمانە .\nبـەو هـیوایـە خوا بـە گەورەیی و بـەزەیی خۆی و بـە پیرۆزی ئـەو مانگە مرۆڤایەتی ڕزگار بکا لەو فەتای کڕۆنایە.\nبراتان مەلابرایمی مەجیدپور ٢٢ی خاکەلێوەی ٢٧٢١ ی کوردی\n١١/ ٤ / ٢٠٢١ی زایینی


سوسیالدیموکراتەکان بەرەوڕووی ڕەخنەی بەرفرەی ناوخۆیی بوونەتەوە - Radio Sweden Kurdish - ڕادیۆی سوید - Radyoya Swêdê | Sveriges Radio\nسوسیالدیموکراتەکان بەرەوڕووی ڕەخنەی بەرفرەی ناوخۆیی بوونەتەوە\nبڵاو کرایه‌وه onsdag 10 november 2010 kl 10.45\nڕەخنەی ناوخۆیی ناو پارتیی سوسیالدیموکراتەکان پاش ئەو ئاکامە گەلێ خراپەی هەڵبژاردنی سێپتامبری ڕابردوویان، هەر دێ و بەرفرەتر دەبێتەوە.\nیەکێتیی لاوانی ئەم پارتییە (SSU) هەفتەی ڕابردوو داوای دەست‌لەکارکێشانەوەی سەرۆکایەتیی حیزبی لە کۆنگرەی ئاوارتەی ساڵی داهاتووی کرد. ئەوا ئێستاش کەسایەتییەکی گرنگی ناو ئەم حیزبە واتا "هۆکان یووهۆڵت" هەر هەمان داوای هێناوەتە گۆڕێ و زۆر بە جێشی دەزانێ. یووهۆڵت سەرۆکی کۆمیسیۆنی بەرگریی پەرلەمانە و یەکێ لە سەرۆکانی ئەم پارتییە.\nهۆکان یووهۆڵت دەڵێ من پشتگیری لە داوای (Jytte Guteland) سەرۆکی یەکێتیی لاوان دەکەم کە دەڵێ دەبێ گشت ئەندامانی سەرکردایەتیی ئەم حیزبە واز بێنن، تەنانەت هۆکان یووهوڵتیش دەبێ دەست لە کار بکێشێتەوە و جێی خۆی بداتە کەسانی شیاو. دەبێ سەرۆکایەتییەکی نوێ لە کۆنگرە ئاوارتەکەی داهاتوودا هەڵبژێردرێ. من هیچ شتێکم دژی وەها هەڵوێستیک نییە و پێم وایە زۆریش ژیربێژانەیە.\nبە گوێرەی "ئاکتوێل"، بەرنامەی دەنگوباسی تلەڤزیۆنی سوید، تەنانەت کۆمیسیۆنی ئیجراکاری سوسیالدیموکراتەکانیش گفتوگۆی لە سەر ئەم مەرجە کردووە کە هەموو سەرۆکایەتیی پارتییەکە دەست لە کار بکێشنەوە، بە مۆنا سالینەوە کە وا دەبێ بە دوای کۆنگرەی نائاسایی پارتی لە ساڵی داهاتوودا واز بێنێ. ئەم ڕەخنە و داوایەش هەرگیز وا بەرفرە نەبووە.\nهاوکات دوو سەرۆکی کۆمیسیۆنی قەیرانی پارتیی سوسیالدیمۆکرات، ئەردەڵانی شەکەرئابی و ئاننا یوانسۆن، ئەمڕۆ لە وتارێکدا کە لە ڕۆژنامەی داگێنزنیهێتر بڵاویان کردۆتەوە ڕەخنەیان لە حیزبەکەیان گرتووە و نووسیایانە: "ئەو وێنەیەی حیزبەکە دەیداتە دەست، واتا نوخبەیەکی دەسەڵاتداری موحافەزەکاری جێخۆشکردووی داتەپیو، ڕەنگە گەورەترین دوژمنی حیزبەکە بێت." ئەم دوو کەسە کە لە پارتییەکەدا خاوەن قورسایی تایبەتیین، داوای پێکهێنانی ئالوگۆڕیان لە حیزبەکەیاندا کردووە.\nئەردەڵان شەکەرئابی سەرۆکی پێشووی یەکێتیی لاوانی سوسیالدیموکرات و یەک لە دوو سەرۆکی ئێستای کۆمیسیۆنی قەیرانی ئەم حیزبە ئەمڕۆ لە بەرنامەی بەیانی باشی رادیۆ سویددا گوتی کە ئەمە حەیاچوونە بۆ سوسیالدیموکراتان کە هەڵبژاردنێکی وەها خراپیان کرد و ئەمە دەبێ دانی پێدا بنرێ!\nڕەخنەی ناوخۆیی ناو سوسیالدیموکراتەکان لە سەرۆکایەتیی حیزبەکە، ئێستا ئیدی لەوە دەرچووە شتێکی ناوخۆیی بێت، بەڵکوو زۆر بە کراوەیی و لە سەر لاپەڕەی هەواڵ و گفتۆی زوربەی ڕۆژنامەکاندا دەکرێ. لە گوێن بۆچوونی یێنی مادەستام (Jenny Madestam) مامۆستای سیاسەت لە زانستگای ستۆکهۆڵم، ئەمە ستراتیژییەکی بەدانستەیە کە بەڕیوە دەچێ.\nمادەستام دەڵێ ئەمە زۆر گرنگە کە سیگناڵی پێویستبوونی ئەم ئاڵوگۆڕە، بەرەو دەرەوە بەڕێ بکرێ. چونکە هەڵبژاردنی ساڵی ٢٠٠٦یش هەر هەڵبژاردنێکی خراپ بوو. ئەو کاتیش هەروا گوترا کە دەبێ ئالوگۆڕ بکەین و گرووپیان چێ کرد و گفتۆگۆیان لیر و لەوێ وەڕێخست. بەڵام هیچ نەکرا و کەسیش هیچی نەبیستەوە. بەڵام ئێستا بە پێچەوانەیە و دەیانەوێ نیشان بدەن کە ئەمجارەیان بەڕاستە و دەبێ کاری ئاڵوگۆڕ بەهێزەوە بەڕیوە بچێ.\nمادەستام پێی وایە ئەو ئاڵۆگۆڕەی وەختی خۆی مۆدێراتەکان کردیان و پارتی نوێی مودێراتەکانیان لێ کەوتەوە شتێکی جیاواز لەوەی سوسیالدیمۆکراتانە چونکە مودیراتان هەرگیز وەک سوسیالدیموکراتان پارتییەکی دەسەڵاتدار نەبوون و قەیرانەکەشیان وەک یەک نەچووە. ئەمەی سوسیالدیمۆکراتان بۆ گشت خەڵکی سوید، بەرچاو وبووە.


قه‌سه‌ده: ١٢٥ سه‌رباز و چه‌ته‌ی توركیا كوژران – هەواڵی سۆرانی\nناوه‌ندی ڕاگه‌یاندنی هێزه‌كانی سووریای دیموكراتی – قه‌سه‌ده له ڕاگه‌یه‌ندراوێكدا ئاماری شه‌ڕی ٢٤ كاتژمێری ڕابردوو (په‌نجاودوویه‌مین ڕۆژی به‌رخۆدانی سه‌رده‌م)ی عه‌فرینی ئاشكرا كرد. قه‌سه‌ده ڕایگه‌یاند ١٢٥ سه‌رباز و چه‌ته‌ی توركیا كوژراون.\nله دوێنێوه سوپای توركیای داگیركه‌ر و چه‌ته‌كانی بێ ناوبڕ به چه‌كی قورس و فڕۆكه هێرش ده‌كه‌نه سه‌ر شاره‌كه و ناوچه‌كانی ده‌وروبه‌ری.\nله دوێنێوه ده‌وڵه‌تی توركیای داگیركه‌ر به چه‌كی قورس و فڕۆكه‌ی جه‌نگی گونده‌كانی شادرا و ئیسكا ده‌كاته ئامانج.\nله به‌ره‌ی گوندی كۆتانا، له دوێنێوه بێ ناوبڕ شه‌ڕێكی سه‌خت له‌نێوان شه‌ڕڤانانی قه‌سه‌ده و سوپای توركیای داگیركه‌ر و چه‌ته‌كانی هاوپه‌یمانی (داعش و ئه‌لنووسره) ڕووده‌دات. هه‌روه‌ها داگیركه‌ر به تۆپ و فڕۆكه هێرش ده‌كاته سه‌ر گونده‌كانی بلبلێ.\nهێزه‌كانی ئێمه له‌م به‌ره‌یه چاودێری ئۆتۆمبێلێكی سه‌ربازیی داگیركه‌رانیان كرد و كردیانه ئامانج. ده‌ركه‌وت كه له ئۆتۆمبێله‌كه بۆمب باركراوه و داگیركه‌ران ویستوویانه ئاماده‌كاری هێرش بكه‌ن. له ئه‌نجامی ته‌قینه‌وه‌ی ئۆتۆمبێله‌كه له لایه‌ن هێزه‌كانمان، زیاتر له ٦٠ سه‌رباز و چه‌ته‌ی توركیا كوژران.\nله به‌ره‌ی گونده‌كانی قزلباش قاشا و ده‌روێش شه‌ڕێكی تا بڵێی سه‌خت له ئارادایه. هێزه‌كانمان ده‌ستنیشانیان كرد كه له‌م شه‌ڕانه‌دا تا ئێستا ٣٠ چه‌ته كوژراون. له لایه‌كی دیكه‌وه سوپای توركیای داگیركه‌ر به چه‌كی قورس و فڕۆكه هێرش ده‌كاته سه‌ر ئه‌و گوندانه.\nله به‌ره‌ی گوندی باسل شه‌ڕێكی تا بڵێی سه‌خت له ئارادایه و تا ئێستا ١٤ چه‌ته‌ی ده‌وڵه‌تی توركیا كوژراون. هه‌روه‌ها سوپای داگیركه‌ر به تۆپ و فڕۆكه هێرش ده‌كاته سه‌ر گونده‌كه.\nله به‌ره‌ی گوندی ڤیلات ئه‌لقادی شه‌ڕ له‌نێوان شه‌ڕڤانانی قه‌سه‌ده و سوپای توركیای داگیركه‌ر و چه‌ته‌كانی بێ ناوبڕ به‌رده‌وامه. له ئه‌نجامدا ١٥ چه‌ته‌ی ده‌وڵه‌تی توركیا كوژران. له لایه‌كی دیكه‌وه سوپای داگیركه‌ر و چه‌ته‌كانی به چه‌كی قورس و فڕۆكه‌ی جه‌نگی گونده‌كان ده‌كاته ئامانج. شه‌ڕ له‌م به‌ره‌یه به‌رده‌وامه.\nله به‌ره‌ی به‌نداوی مه‌یدانكێ گرووپێكی چه‌ته هه‌وڵیاندا به‌ره‌و به‌نداوه‌كه پێشڕه‌وی بكه‌ن. شه‌ڕڤانان شكستیان به‌و هه‌وڵه هێنا و چه‌ته‌كان ناچار بوون پاشه‌كشه بكه‌ن. هێزه‌كانمان ده‌ستنیشانیان كرد كه له‌و شه‌ڕه‌ی ناوچه‌كه ٦ چه‌ته كوژران.\nده‌وڵه‌تی توركیای داگیركه‌ر به چه‌كی قورس و فڕۆكه‌ی جه‌نگی هێرشی كرده سه‌ر ناوچه‌ی ڕاجۆ و گوندی بیلال حه‌به‌شی و هه‌موو گونده‌كانی ناوچه‌كه‌ی كرده ئامانج.\nشه‌ڕڤانێكی یه‌په‌ژه له‌گه‌ڵ باوكی خۆی، له به‌رخۆدانی عه‌فریندا شه‌هید بوو


هەر جاره و گاتایه‌ك، په‌خشی ژماره( ٣٤)\nهه‌ر جاره و گاتایه‌ك\nدرود و خۆشه‌ویستی ئاهورامه‌زداتان پێ ڕاده‌گه‌یه‌نین\nخۆشه‌ویستان و ئازیزانی زه‌رده‌شتی، مرۆڤ په‌روه‌ران و ڕاستی په‌رستانی سه‌ر زه‌وی، کورده‌کانی نه‌ژاد ماد، ڕۆڵه‌کانی دیاکۆ. وه‌کو به‌ڵێنمان پێ دابوون به‌رده‌وام په‌خشنامه‌تان بۆ بنێرین، ئه‌م جاره‌ش له‌م په‌خشه‌ماندا، وەك زەردەشتی مەزن، لە هاتی ٤٤ و بڕگەی ٢ دا دەفەرموێت" ئەی مەزدا ئاهورا! ئەم پرسیارەت لێدەکەم و وەڵامم بدەرەوە؟ داهێنەر و باوکی راستی، لەسەرەتاوە، کێیە؟ کێیە جوڵانەوەی بە خۆر و ئەستێرەکان بەخشیوە؟ کێیە بەهۆیەوە مانگ، دەگەشێتەوە و ئاوا دەبێت؟ ئەی مەزدا! من خوزیاری زانیای هەمو ئەمانەو نهێنییەکانی ترم". بەپێی زانستی پەیامبەری کوردان، حەزرەتی زەردەشت، باس و زانیاریی دەربارەی سەرەتای دروست بوونی گێتیتان بۆ بکەین.\nپێغەمبەری کوردان، لە سروشەکەیدا، گەلێ نهێنیی وورد و ڕاستیی زانستی پێ بەخشیوین. چونکە، کەڵکەڵەی بەدواداگەڕان، لەلای زەردەشتی مەزن، ببووە بنچینەی ئاینەکەی. بەپشتبەستن بە سروشی ئاهورا، کەدایکی ڕاسییەکانە، توانیی پەی بە نهێنییەکانی پێکهێنانی گەردوون بەرێت. هەربۆیە لە گاتاکاندا و لەهاتی ٥١ و بڕگەی ٧ دا دەفەرموێت" ئەی مەزدا، ئێستا پەیامەکەت بەخەڵك دەڵێمەوە. چارەنووسی خراب، بۆ خراپەکارانە و بەختەوەریش بۆ کەسێکە، پابەندی ڕاستییە و شادمانیش بۆ ئەو کەسەیە، ئەم پەیامە بیرمەندانەیە، بەنێو زاناکاندا بڵاودەکاتەوە".\nزەردەشتی پێغەمبەری مەزن، کە دروستبوون و لەدایبوونی گێتیی لە سێ چاخدا، شیکردۆتە، لەپێشەکییەکەیدا، ڕوو دەکاتە خوداوەندی مەزن( ئاهورا مەزدا) و لە گاتاکان، هاتی ٢٨ و بڕگەی ١١ دا، دەفەرموێت" ئەی مەزدا ئاهورا، بەدەنگی خۆت، بەئاواز و ئەندێشەی من، کەبەم داوایانەم، بەردەوام دەبمە پاسەوانی ڕاستی و ئەندێشەی چاك، فێرم بکە و بڵێ، لەسەرەتادا جیهان و بونەوەر چۆن دەرکەوتن؟".\nلەزانستی زەردەشتیدا، دوو کەرەستەی هەستپێکراو و هەست پێنەکراو، وەك هێزێکی ڕەوانی( ڕۆحی) بەناوی( مینوگ) بەپێی سروشەکەی زەردەشتی مەزن، گەردونیان وەك دوو گەوهەر، وەك بەشێك لە ئاهورا مەزدا، بە دووقۆناغ، هەموو شتێکیان، لەشێوازێکی تەواو هەستپێکراودا، بەبێ گیان، واتا، نائۆرگانی، دروست کردووە و گێتییان پێك هێناوە. کە بوونە مادییەکەی باشتر بوو لە پێشینە ڕۆحییەکەی. بەم پێیەش دروستکراوە تەواوکراوەکانی ئاهورا مەزدا، بوونە سەرچاوەی چاکە.\nبەم پێیە، لەسروش و زانیاریی زەردەشتی مەزندا هاتووە" ئەو دوو قۆناغە پێکەوە کرداری دروستبوونیان پێك هێناوە کە پێی دەوترێت( بونداهیش)". کە دروست بوونیش بوو بە ماددەی کێبڕکێ، لەگەڵیدا، خراپە دەستی پێکرد. بەجیاوازیشی لەگەڵ بوونی نامادیدا، بەسەردادانی بوونی ماددی لەلایەن هێزە شەڕانگێزەکانەوە ئاسان بوو. کەواتە، ماددەکان، هێزێکی ناوەکیی زیانبەشیان هەیەو زەردەشتی مەزن، ناوی ناوە( ئەنگراماینۆ) واتا ئەهریمەن. ئالێروە، ئەهریمەن، وەك لایەنێکی شەڕانگێز و خراپ سەری هەڵداوە. چونکە، لەئەنجامی بەیەکدادانی هێزی ناوەکیی ماددەکانەوە، کۆمەڵێك کارلێك و ئەمنجامی دژ بە گێتی و شێوازە فیزیکی و کیمیکییەکەی دروست دەبێت. هەربۆیە، لەپاش دروسبوونی زەوی و پاشان ئاو، بەهۆی لەباریی کەشێکی ئاهوراییەوە، گیانەوەر، بەشیوە ئۆرگانییەکی بەپرۆسەیەکی چەند ملیۆن ساڵیدا، دروست بوو و جۆری جیاجیایان لێ کەوتەوە و ڕەوك و ئاژەڵەکان، لەگەڵ مرۆڤدا، گەشەیان کرد.\nبەهۆی هێرشی بەردەوامی ئەنگراماینۆ، گیانی شەڕانگێزیشەوە، دەریاکان سوێر بوون و ووشکەساڵی بەردەوام دەبێت و لەسوتانی دار و دەوەن و گژوگیادا، دوکەڵێکی زۆر ترسناك و زیانبەخش، زەوی دادەپۆشن. ک ۆی ئەمانە، ڕەوشتی ئەهریمەنی ماددەکانن. کە گوێزراونەتەوە بۆ ناو ناخی مرۆڤ و بووە بەبەشێك لەبیرکردنەوەیان. وەك زەردەشتی مەزن، لە گاتاکاندا، هاتی ٤٦ و بڕگەی ٦ دا دەفەرموێت" بەڕاستی زەوی، داڵدەری جاکەیە بۆ ئێمە، کە دووخەڵاتی ئەندێشەی چاكە و توانایە. مەزدا ئاهورا، لەسەرەتای دروستبووندا، لەبەر تیشتی راستیدا، لەسەری گژوگیا و سەوزیی ڕواندووە".\nلەناو کێشمەکێشمی ململانێی ناخی مرۆڤ و لەگەڵ یەکتریدا و جەور و زۆر و چەوسانەوە و کوشتن و بڕیندا، زەردەشتی مەزن، وەك پەیامبەرێك، بۆ ڕێکخستنەوە و بەئاشتی ژیانی پێکەوەیی، سروشی ئاهورامەزدای بۆ دێت و وەك دەسکەگوڵێك، پێشکەش بە مرۆڤایەتیی دەکات. وەك زەردەشتی مەزن، لە گاتاکان، هاتی ٤٤ بڕگەی ١٨ دا دەفەرموێت "ئەی مەزدا ئاهورا، ئەو پرسیارەت لێ دەکەم و بەدروستی وەڵامم بدەرەوە. چۆن لەبەر تیشی راستیدا، هێزی ناوەکی و دەرەکییەکانم، بەهێز و ڕوناك دەبێتەوە؟ بۆ ئەوەی بەهۆی ئەمانەوە لەبەرزی و جاویدانەگی بگەم وبیانکەم بەپێداویستیی خەڵك".\nتاکو په‌خشێکی نوێ به ئاهوراتان ده‌سپێرین.\nئه‌نجومه‌نی باڵای زه‌رده‌شتیان/ هۆبەی ڕاگەیاندن\nتکایه بۆ په‌یوه‌ندیکردن به ئه‌نجومانی باڵای زه‌رده‌شتیانەوە، ئه‌م ئیمه‌یڵ ئه‌درێسه به‌کار بهێنن


خامنەیی و سپا سه‌رقاڵی مودیریەتی فازی دووهەمی سازش لەگەڵ ئامریکان\nرۆژنامەی محافزەکاری “وال ستریت ژۆرناڵ” رۆژی جومعه ٢٤ی مانگی رێبەندانی ساڵی ٩٣ لە راپۆرتێکدا رایگەیاند کە رێبەری کۆماری ئیسلامی، وڵامێکی نهێنی بە نامەکەی سەرۆک کۆماری ئامریکا داوەتەوە. بەدوای دزە پێکردنی ئاگاهانەی ئەم ماجەرایە، راوێژکاری نوێنەری وەلی فەقیە لە سپای پاسداراندا لە وتووێژ لەگەڵ كاناڵی ته‌له‌فزیۆنی ئەلعالەم رایگەیاند کە، باراک ئۆباما نامە گۆڕینەوەی لەگەڵ کۆماری ئیسلامی ئێران و بە تایبەت خامنەییدا هەبووە. بە وتەی ناوبراو ئەم مکاتباتە “موحتەرەمانە، مەعقول و مەنتیقیە”. یەکەم نامەی ئۆباما بۆ خامنەیی چەند هەفتە پێش هەڵبژاردنی مانگی جۆزه‌ردانی ساڵی ٨٨ نووسرا. لەو کاتەشدا نامەکەی ئۆباما تا رادەیەک گۆڕینی راوێژ و ئاڵووگۆڕ لە مەشی دیپلۆماتیکی کاربەدەستانی ئێرانی بەشوێنەوە بوو. ئەم ئاڵوگۆڕی راوێژە بە تێپەڕ بوونی کات روونتر بۆوە. ئەم ئاڵووگۆڕه لە راستیدا دەرخەری ئاڵوگۆڕ لە پێگەی کۆماری ئیسلامی چ لە نێوخۆدا بۆ بەرەنگار بوونەوە لەگەڵ خەڵک و چ لە پێگەی ناوچەیی رژیمدا بووە. لە نامەکەی مانگی جۆزه‌ردانی ساڵی ٨٨ وە تا دوایین نامەیەک کە بۆ خامنەیی نووسراوە، گوشاری راستەقینەی ته‌حریمه ئابوورییەکان، رژیمی ئیسلامی چەندین قات لاوازتر کردووە. ئەم لاوازیەش، ئاڵووگۆڕ لە سیاس ەتی رژیمی لە بەرانبەر پێوەندی لەگەڵ رۆژئاوا و مەسەلەی هەستەییدا بەشوێنەوە بووە.\nلەڕاستیدا هاتنەسەرکاری حەسەن رۆحانی یەکێک لە کاردانەوەکانی ئەم ئاڵوگۆڕانه بووە. لەو کاته‌دا خامنەیی لەسەر سیاسەتی نەرمی نواندنی قارەمانانە” دەرخەری پاشه‌کشه‌ی بەناو ئابڕومەندانە لە پێوەند لەگەڵ دەوڵەتی ئامریکا جەختی ده‌كرده‌وه. “نەرمشی قارەمانانە” بەیانی فۆرمۆلە کراوی خەت و مەشی نوێی رژیم لە وتووێژە هەستەییەکاندا بوو. بەشوێن ئەم پێوەندیەدا کۆماری ئیسلامی لەگەڵ ئامریکا و دەوڵەتانی رۆژئاواییدا بەکردەوە چووە نێو فازێکی ترەوە. ئەم پاشه‌کشێیه سیاسیە بوو کە هەموو باڵەکانی نێو رژیم سەبارەت به پێویست به کۆک بوون و لەفازییە جاروبارەکان ئاڵوگۆڕێکی تێدا بەدی نەهێنا.\nسەرانی کۆماری ئیسلامی لەمرۆدا بەم ئاکامە گەیشتوون کە دەبێ بڕوا بە راستیەکانی پێگەی لاوازی خۆیان بێنن. بارودۆخی نەخۆش و شپرزەی ئابووری و قەیرانی قووڵی سیاسی، خامنەیی و سپای پاسدارانی بەو ئاکامە گەیاندووە کە خۆیان راستەوخۆ فازی دووهەمی “نەرمشی قارەمانە” واتە سەر نەوی کردنی زیاتر لە بەرانبەر داواکارییەکانی ئامریکادا مودیریەت بکەن.\nبە لەبەرچاوگرتنی لەبەردەمدا بوونی دوو شانۆگەری هەڵبژاردن لە ئێران، شانۆگەری مه‌جلیسی شورای ئیسلامی و مەجلیسی خوبرەگانی رێبەریی، بەهێز کردنی ئەم پێگەیە بۆ خامنەیی و سپای پاسداران، گرنگیەکی تایبه‌تی هه‌یه. لەم روەوەیە کە نامە گۆڕینەوەی نوێ دەتوانێ بە جۆرێک لە خزمەت ئەم ئامانجەشدا بێت. شایەت بە سه‌رنجدان بەم رویکه‌ردەیە کە ژمارەیەک پێیان خۆشە وڵامدانەوە بە نامەکەی ئۆباما بە “هەنگاوێکی قارەمانانە” لە لایەن خامنەییەوە بزانن و بە “نەرمشی قارەمانانەی دوهەم” لەقەڵەمی بدەن. تا بەمجۆرە لە لایەکەوە هەنگاوێک بەرەوپێش لە راستای بەهێز کردنی پێگەی باڵەکەیاندا هه‌ڵبگرێت و لە لایەکی ترەوە وڵام بە نیازە واقعیەکانی خۆیان واتە تێپەڕ بوون لە مەوقعیەتی نابەسامانی ئێستا لە پێوەند لەگەڵ رۆژئاوادا بدەنەوە.\nئاشکرایە کە باڵە حکومەتیەکان بۆ دەرچوون لە قەیرانی ئابووری و بەرەنگار بوونەوەی ئاخێزی خەڵک بە تەسلیم بوون لە بەرانبەر ئامریکا و رۆژئاوادا، وەک تەنیا رێگاچارەیەک شک دەبەن و پەنایان بۆهێناوە. ئەوان نیازی حکومەتی ئیسلامی بە درێژەی حاکمیەتی خۆی لە رێگای ئەم سازشەوەیان هەست پێکردوە و پیلان گێڕییەکانیان لەبەرانبەر یەکتردا ئاڵوگۆڕێک لەم راستیەدا پێکناهێنێت. بەڵام لە هەمانحاڵدا خۆیان ئاگاداری گرفتەکانی بەرەوپێش بردنی ئەم سیاسەتە هەن و دەزانن کە ئەم کارە بە ئاسانی مومکین نییە. لەبەر ئەوەی لە لایەکەوە پاشه‌کشێی رژیم، لایەنی بەرانبەری ناچار بە هەوڵدان بۆ وەرگرتنی ئیمتیازی زیاتر دەکات و کارەکە بۆ کۆماری ئیسلامی دژوارتر دەکات و لە لایەکی دیكه‌وه ئەم رژیمە لە درێژەی دەورانی ده‌سه‌ڵاتی خۆیدا بەرەنگاربوونەوەی ئامریکا و رۆژئاوای کردۆتە مه‌سەلەیەکی هۆویەتی بۆخۆی، تەسلیم بوون لەبەرانبەر رۆژئاوا و لە هەمانحاڵدا پشت کردن لەم هۆویەتەش. لەم روەوە خامنەیی و سپای پاسداران لەگەڵ ئەوەدا کە نایانەوێ ئیمتیازی ئەم سازشە بچێتە گیرفای رەقیبەکانیانەوە، لە هەمانحالێشدا بە یارمەتی رۆحانی و که‌سانی وەک ئەو هەوڵ ئەدەن تا ئەو جێگایەی مومکین بێت ژەهری ئەم سازشە بپاڵێون. واتە لە ئاکامەکانی بەهرەمەند بن بەبێ ئەوەیکە بەرپرسیاریەتی راستەخۆی بگرنە ئەستۆ.\nراستیەکەی ئەوەیە کە مەترسی لێکهەڵوەشانی ئابووری و خرۆشانی قینی خەڵک بۆ هەموو باڵەکانی رژیم جیدی تر لەوەیە کە دەرفەتی سازش لەگەڵ رۆژئاوا لەدەست بدەن. لە بارودۆخی ئێستادا سەرجەم باڵەکانی ناوخۆی رژیمی کۆماری ئیسلامی سەرەڕای ئەو ناکۆکیانەی بەیەکەوە هەیانە، بۆ دەرچوون لەم بونبەستە ئابووریە و دوورخستنەوەی مەترسی تەقینەوەی کۆمەڵایەتی، ملیان داوەتە سیاسەتی سازش لەگەڵ ئامریکا. سپای پاسداران کە هەموو ئەم پرۆژەیە بەڕێوەدەبات، هەم مەیدان بە نەیارانی ئەم سیاسەتە ئەدات خۆ نیشان بدەن و هەم چرا سەوزی سازشی بۆ هەیئەتی وتووێژکار لەگەڵ رۆژئاوا هەڵکردووە. لەخۆڕا نییە ئەگەر ناوەرۆکی نامە گۆڕینەوەی نێوان ئۆباما و خامنەیی لە لایەن بەهێزترین ناوەندی سیاسی و ئابوورییەوە لە ئێران واتە سپای پاسداران، “موحتەرەمانە، مەعقول و مەنتیقی” ناو دەبرێت


رێکەوتنی نوێی نێوان هەولێر و ناوەند – Knwe.org\nسەرەکی » وتار » رێکەوتنی نوێی نێوان هەولێر و ناوەند\nرێکەوتنی نوێی نێوان هەولێر و ناوەند\nئه‌حمه‌د سه‌ید عومه‌ر\nلەدوای دروست بوونی دەوڵەتی عێراقه‌وه کورد چەندین جارکەوتۆتە گفتوگۆ لەگەڵ دەسەڵاتی عیراقی، بەڵام تا ئێستا هیچ کام لەم گفتوگۆیانە نەخراوتە بەرباس و ڵێکولینەوە. بۆیە هەموو جارێك گفتوگۆ دەست پێ ئەکات وەک ئەوە وایە یەکەم ئەزمونمان بێت لەگفتۆگۆ لەگەل ئەم وڵاتە! چونکە هیچ زانیاری و ئاگادارییەکی تەواو لەسەر رەوتی گفتوگۆکان پێشوو نیە. گفتوگۆکان چۆن دەستی پێكردووه و لەسەر چی رێکەوتوون وخاڵی ناكۆك چی هەبووە.\nگەر ئەرشیفی رێکەوتنەکان هەڵدەینەوە جا لەسەرده‌می شاخ یان سەردەمی شار ، زۆر دەگمەنن ئەم رێکەوتنانەی کەوا شەقامی کوردی و کۆی هێزە سیاسیەکان زانیاریان هەبێ لەسەری! كه ناوه‌رۆكه‌كه‌یان روون نیە کەوا برگەو خاڵەکانی چیە و چۆنە! جگە لەچەند کارکتەرێکی باڵا هیچ زانیاریک لەبەر دەست نیە لەبارەی ناوەرۆکی رێکەوتنەکانه‌وه.\nگفتوگۆ هونەرێکی بەرزی دبلۆماسییە بەمەبەستی چارەسەرکردنی کێشەو ناکۆکیی لەنێوان کەسانی ناتەبا یان دامەزراوه‌ی ئابووری و رێکخراوی سیاسیه. بەڵام لەم هونەرەدا کورد کۆڵەوارن. هەموو ئەوانە و رێکەوتنی تر نەتوانراوە توێژینەوەیان لەسەر بکەین تا ببێتە فاکتەرێک بۆ گفتوگۆکانی ئایندە و سود وەرگرتن لەکەم کوریەکانی پێشوودا، بەشێکی زۆری رێکەوتنەکان كه‌کورد لەگەڵ رکەبەرەکانیدا كردوویه‌تی هەمیشە بەلاوازی خۆی کوتایی هاتووە! سەرلەبەری نوێنەرانی کورد لە عێراق لە ئاستی ئەنجومەنی وەزیران یان پەرلەمان کەنوێنەرایەتی خەڵکی هەرێم ئەکەن زانیاری ئه‌وتۆیان لەسەر کۆی ئەم رێکەوتنانەی کەوا لەدوای پرۆسەی ئازادی کراوە لەنێوان هەرێم و ناوەند بۆ ئەوەی بزانن نوێنەرانی کورد چیان کردوە بەکوێیان گەیاندوە بۆ ئەوەی بتوانن تەواوی بکەن و هەڵەکانی پێشوو دووبارە نەکرێتەوه.\nدواین رێکەوتن لەنێوان هەرێم و ناوەند لەسەر ناردنی 250هەزار بەرمیل ، بەڵام ئەوەی جێگای تێرامانە بەشێک لەم کارکتەرانەی تێیدا بەشدارن خەڵکی نامۆ و کەم ئەزموون بوون لە هونەری گفتوگۆ و شەقامی کورد تا ئێستا لە دڵە رەوکێی برین ونەبرینی موچەدایە.\nماوەتەوە بلێم رێکەوتنی نوێی نێوان هەرێم و ناوەند، هه‌مان ئەنجامی رێکەوتنی ساڵانی 2014 و 2019 دەبێ ، یاخود ئەم رێکەوتنەیان وەک خۆی جێ بەجێ ئەبێت.


تەندروستی عیراق؛ لە24 كاتژمێردا زیاتر لە 33 حاڵەتی مردن بە كۆرۆنا تۆماركراوە - تۆڕی میدیایی خەڵک\nوەزارەتی تەندروستی عیراق ئاشكرایدەكات، 5368 حاڵەتی نوێی تووشبوون بە ڤایرۆسی كۆرۆنا تۆماركراوە و 5303 كەسیش چاكبوونەتەوە و 33 حاڵەتی مردنیش هەبووە .\nوەزارەتی تەندروستی عیراق لە بەیاننامەیەكدا ئاماژەی بەوەكردووە، كە لە 24 كاتژمێری ڕابردوودا 39 هەزار و 36 پشكنینی تایبەت بە كۆرۆنا ئەنجام دراوە و دەركەوتووە 5368 كەس تووشی ڤایرۆسی كۆرۆنا بوون و ئەنجامەكانیان پۆزەتیڤ بوون.\nئاشكراشی كردووە، كە زۆرینەی تووشبووەكان لە بەغدا بوون، هەروەها لە كەركوك 77 سلێمانی 433 و هەولێر 345 حاڵەت و دهۆك 236 حاڵەت تۆماركراوە.\nڕوونیشی كردۆتەوە ، كە 5303 تووشبوو بە پەتاكە چاكبوونەتەوە، كە زۆرینەیان لە بەغدا بوون و هەروەها لە سلێمانی 89 و هەولێر 98 و دهۆك 187 و كەركوك 34 كەس چاكبوونەوە.\nڕاشیگەیاندووە، 33 كەس بە پەتاكە گیانیان لەدەستداوە ولە سلێمانی 3 كەس و هەولێر 7 كەس و دهۆك 3 حاڵەت تۆماكراوە بەوەش ژمارەی مردووان گەیشتۆتە 14463 كەس.\nپۆلیسی سۆران؛ پێنج كەس بە تۆمەتی دزینی تۆپی وایەر دەستگیركران\nخەڵك- وەزارەتی تەندروستی عیراق ئاشكرایدەكات، 4054 حاڵەتی نوێی تووشبوون بە ڤایرۆسی كۆرۆنا تۆماركراوە و 4086 كەسیش چاكبوونەتەوە و 23 حاڵەتی مردنیش هەبووە…


کاتێك کە دەرگایەکمان بەڕوودا داد\nکاتێک که ده‌رگایه‌کمان به‌ڕوودا داده‌خرێت\nڕاهێنەری دەروونی عەبدوڵا تۆفیق سوید\nچی ڕوو ئەدات ئەگەر شتێك بە خواستی ئێمە نەڕوات یان بە پێی پلانەکەی ئێمە ڕوونەدات؟\nزۆربەمان کە ئامانجێکی ئەبێت خۆی بۆ تەرخان ئەکات و پلانی بۆ دادەنێت، بەڵام زۆرجار ترس لەوەی کە ئەگەر ئەو شتە وا نەڕۆی کە ئێمە دامان نابوو، ڕێگرمان هەبوو بۆ گەیشتن بەو ئامانجە وادەکات ئێمە هەر لە سەرەتاوە لەباتی ئەوەی خۆشی وەربگرین لەو کاتانەی کە لەبەردەمماندایە کە هەتا دەگەینە ئەوێ ، ئێمە پێچەوانەکەی ئەبینین. ئێمە کۆمەڵێك بیری ناخۆش بە مێشکماندا دێت و ئەڕوات، ئەیانگرین و خواردنیان ئەده‌ینێ هەتا بەهێزتریان بکەین. بیرکردنەوەکانیشمان تێکەڵەیەك ئەبێت لە هەستەکانی وەك ترس لە شکست هێنان، گەر هاوکاری نەکرێم، گەر سودی نەبوو و تاد، ئەمانە بە کۆمەڵێك وێنەوە دێنە بەرچاومان کە هەستە خراپەکانمان زیاتر دەناسێنین لەو بارەدا. پلان و ئامانج دەبێت ئەرێنی بێت و وزە بەخش بێت بۆ ئەوەی کە کەسەکە (هەست بەخۆکردنی) بەهێزتربێت وە گرنگیشە کە هەر لە سەرەتاوە هەستە ناخۆشەکان ببڕیت. دەبێت ئەوەش بۆ خۆت یەکلای بکەیتەوە کە زۆرجار ڕوو ئەدات کە ئیتر ئامانجەکە بەرەو هیچ شوێن و ئاڕاستەیەکی باشت نابات، یان لەوانەیە سەرنەکەوتن بەدەست بەدەست نەهێنیت بەڵام پێویست ناکات کە ببێتە شکست هێنان.\nدەڵێن کە مرۆڤ نابێت خۆی بدات بەدەستەوە و دەست هەڵگرێ لە ئامانجەکانی، بەڵام هەندێ جار ئەو ئامانجانەی کە درێژخایەنن لەوانەیە لەگەڵ گۆڕانکاریەکانی ژیان و بەپێی کات سودێکی کەمتری بمێنێت یان هە نیمێنێت. هەر بۆیە بە گرنگی دەزانم کە بڵێم لێرەدا بوێری و ژیری مرۆڤ دەردەکەوێت کە بتوانێت بەئاگابێت لەوەی کە ئامانجەکەی بۆ شوێنی مەبەستی نابات ، بۆیە بە بڕیارێکی ئازادانە کە لە خودی خۆتەوە سەرچاوە بکات ئامانجەکەت بووەستێنیت یان ئاڕاستەکەی بگۆڕیت بەرەو شوێنێکیتر.\nزۆر جار کە مرۆڤ دووچاری کێشەیەك ئەبێتەوە خێرا هەستی شکست هێنان لەلای دروست ئەبێت و وادەزانێت ئیتر هەموو دەرگاکانی بەڕوودا داخراوە. ئەوان بێئاگان لەوەی کە کاتێك دەرگایەكیان بەڕوودا دادەخرێت لە شوێنێکی ترەوە دەرگایەکیتریان بەڕوودا دەکرێتەوە. بەڵام لەبەر ئەوەی مرۆڤ زۆرترین سەرنجی لەسەر دەرگا داخراوەکانە دەرگا کراوەکان نابینێت. هەر بۆیە هونەر لێرەدا ئەبێت ئەوەبێت کە بگەڕێیت دەرگا کراوەکان بدۆزیتەوە، ئەوەش لە ڕێگای خۆتەوەیە. ئەگەر بیرێك لە بەسەرهاتەکانی ژیانی خۆمان بکەینەوە بۆ نمونە لە کاتی کۆڕەوەکەی ساڵی ١٩٩١ دا و چەندین نمونەی تر، کەم کەس هیوای هەبوو کە بتوانێت جارێکیتر بگەڕێتەوە بۆ کوردستان و ژیانی ئاسای ببێتەوە، ژیان بەردەوامی خۆی هەر هەبووە. لە دەروونی هەر یەکێکماندا توانی گەشبینی هەیە، کە یەکێکە لە باشترین بیرکردنەوەکانی مرۆڤ. گەشبین بەواتای بیرکردنەوەیەکی تەواو دروست و پر لە (وێنە و هەستی) خولقێنراو لە مێشکدا کە وزەیەکی باش ئەدات بە کەسەکە بۆ ئەوەی لەو ڕێگەیەوە ئەو هەست و خۆشیانە کەسەکە بەرێت بەرەو ئامانج بە بێ گوێدانە ڕێگر، بێ کۆڵنەدان.


NIG | سەرکەوتن وەک "دایکی ماسییەکان" | Startfinder\nکازی لە ئێستادا دووبارە گەشبینە بە داهاتوو.\nمن ناوم کازییە و ٣٣ ساڵم. من خەڵکی ویلایەتی پلاتیۆی نایجێریام. من نەمتوانی کارێک بدۆزمەوە دوای خوێندنەکەم لە بەڕێوەبەردنی گشتیدا. وەک ژنێکی هاوسەرگیری کردوو بە سێ منداڵەوە بە ژیانێکی کولەمەرگی دەژیام. ئەوە شتێکی جێی شانازی نەبوو. من دەمەویست شتێک بەدەستبهێنم بە خوێندنەکەم، بەڵام سەرکەوتوو نەبووم.\nشەرمەزاری و بێ ورەییەکەم مانای وابوو کە زۆر بە دەگمەن ماڵم جێدەهێشت. لەکۆتاییدا هاوڕێیەکم پێیوتم لەبارەی سەنتەری نایجێری-ئەڵمانی. ئەو بەشداری خولێکی ڕاهێنانی کردبوو لەوێ، و ئامۆژگاری کردم کە منیش بڕۆم و لە کۆتاییدا شتێکی بەرهەمدار بکەم. توانا و بوێریم کۆکردەوە و بەدوای نموونەکەی ئەو هاوڕێیەم کەوتم.\nکارسازەکە خواردن دەدات بە ماسییەکانی.\nئەزموونەکەم لەگەڵ ئەو سەنتەرە ناوازەبوو. ڕاستەوخۆ هەستم کرد لێم تێدەگەن. ڕاوێژکارەکان منیان خستەوە سەر ڕێچکە درووستەکە. ئەوان گوێیان لێگرتم و چەندان خولی ڕاهێنانیان بۆ پێشنیارکردم. بڕیامدا بۆ بەخێوکردنی ماسی. لە منداڵیەوە زوو زوو سەیری ماسیگرەکانم دەکرد کە دەچوون بۆ ڕووبار، بە دەستکەوتەکانیانەوە دەهاتنەوە و پارەی باشیان لێ قازانج دەکرد.\nڕاهێنان لەسەر بەخێوکردنی ماسی و گرنگیپێدانیان\nخولی ڕاهێنانەکەم لە ئەکادیمیای (EMBA) هەموو شتێکی فێرکردم کە پێویستبوو بیزانم لەبارەی چۆنیەتی بەکارهێنانی تانکیی گەورە بۆ پەروەردەکردن، خواردنپێدان و چاودێریکردنی جۆری جیاوازی ماسییەکان. هەروەها من فێربووم لەسەر چۆنیەتی خۆشکردن و بەئەنجامگەیاندنی ماسییە گەورەکان. دوای خولەکە من بێچووە ماسی و خۆراکیانم پێدرا. من و سێ لە بەشداربووان هەماهەنگییەکمان دامەزراند. بەیەکەوە توانیم پارەی پێویست کۆبکەینەوە بۆ بەکرێگرتنی شوێنێک بۆ کێڵگەی ماسییەکانمان.\nکۆمپانیاکەم ناوی "سەرچاوە کێڵگەییەکانی دینچی". زۆر ئارەزووی چوونە سەرکار دەکەم، و لە بەیانی تاکو ئێوارە لە کێڵگەی ماسییەکان کاردەکەم. زۆر کڕیار بەردەوام دێن دێن بۆلام – و پێم دەڵێن "دایکی ماسییەکان". من ماسییەکان دابین دەکەم بەگوێرەی ئەوەی خەڵکی دەیانەوێت: برژاو، بە دوکەڵ خۆشکراو، هەموو ماسییەکە یان بە پارچەکراوی. ئێستا پارەی پێویستی لێوە پەیدادەکەم کە بتوانم بژێوی خێزانەکەم دابین بکەم. بەردەوام هەندێک ئیش هەیە بیکەم و بەتەواوی من ئاسوودەم.\nئەزموونەکەم لەگەڵ ئەو سەنتەرە ناوازەبوو. ڕاستەوخۆ هەستم کرد لێم تێدەگەن.


فۆڕمی تۆمارکردنی بابەت | 14-03-2004\n- پارتی بەیانێکی لە دژی بەکارهێنانی هێز بۆ کپکردنەوەی راپەڕینی خۆرئاوای کوردستان دەرکرد. - د.س بەهۆی بەکارهێنانی هێزی سەربازیی زۆرەوە توانی راپەرینی کورد سەرکوت بکات و حوکمی عورفیی لە ناوچە کوردەکاندا بڵاوکردەوە. - د.س بۆ کپکردنەوەی راپەرینی کورد دەستی کردووە بە رەشبگیریی کورد لە تەمەنی 15 ساڵ بەرەوژوورەوە. - لە زۆربەی شارە گەورەکانی ئەوروپا خۆپیشاندان لە دژی د.س و پشتگیریی راپەڕینی خۆرئاوا سازدرا. - ژمارەیەک لە پارتەکانی کوردستانی بندەستی سووریا نامەیەکیان ئاڕاستەی کوفی ئەنانی سکرتێری نەتەوەیەکگرتووەکان کرد وەک ناڕەزاییەک لە دژی رەفتارە دڕندانەکانی داگیرکەری سووری. - تیرۆرکردنی موعتەسەم عەبدولقادر لە موسڵ لەلایەن ئەنسارولسوننەوە، نێوبراو کارمەندی دەزگای تەندروستی بوو لە کوردستان.


كۆی گشتی چاكبوونەوەكانی ڤایرۆسی كۆرۆنا لەهەرێم گەیشتووە بە 61 كەس\n01/04/2020 355 جار خوێندراوه‌ته‌وه\n13 تووشبووی دیكە بەڤایرۆسی كۆرۆنای نوێ (COVID-19) لە هەردوو پارێزگای هەولێر و سلێمانی لە هەرێمی كوردستان چاكبوونەوەو كۆی گشتی چاكبوونەوەكانیش گەیشتووە بە 61 كەس.\nسەباح هەورامی بەرێوەبەری گشتی تەندروستی سلێمانی رایگەیاند، حاڵەتێكی دیكەی تووشبووی ڤایرۆسی كۆرۆنا لە شاری سلێمانی چاكبووەوە و دەگەرێتەوە ماڵەوە.\nسەباح هەورامی راشیگەیاند، بەوەش كۆی گشتی ئەوانەی دوای تووشبوونیان بەكۆرۆنا لە شاری سلێمانی چاكبوونەتەوە، گەیشتە ٥١ كەس.\nهاوكات بەڕێوەبەرایەتی گشتی تەندروستی هەولێر چاكبوونەوەی سێ تووشبوونی دیكەی ڤایرۆسی كۆرۆنای لە شاری هەولێر راگەیاند.\nبەڕێوەبەرایەتی گشتی تەندروستی هەولێر ئاماژەی بەوەشكرد، كۆی گشتی ئەوانەی دوای تووشبوونیان بە كۆرۆنا لەشاری هەولێر چاكبوونەتەوە، گەیشتە ١٠ كەس.\nبەپێی داتاكانی وەزارەتی تەندروستیی هەرێمی كوردستان، كۆی گشتی هەڵگرانی ڤایرۆسی كۆرۆنای نوێ (COVID-19) لە هەرێمی كوردستان لە ئێستادا ١٦٢ تووشبووە، كە لەنێویاندا دوو حاڵەتی گیانلەدەستدان هەیە و ٦١ نەخۆش چاكبووەتەوە و ئەوانەی دیكە هەموویان لەژێر چاودێری پزیشكییدان.\nحكومەتی هەرێمی كوردستان بۆ رێگرییكردن لە بڵابوونەوەی زیاتری ڤایرۆسی كۆرۆنا، زنجیرەیەك رێكاری گرتووەتەبەر لەوانە قەدەغەكردنی هاتوچۆ، راگەیاندنی پشوو لە ناوەندەكانی خوێندن، داخستنی مزگەوت و شوێنە گشتییەكانی وەك پارك، مۆڵ، قاوەخانە و سینەماكان و چەند شوێنێكی دیكە، هەروەها وەستاندنی گەشتە ئاسمانییەكان و داخستنی دەروازە سنوورییەكان.


فێرکاری بە زمانی یەکەم چەنێک کاریگەرە؟ | ڕێکخراوەی زانستی فەرهەنگیی هۆژان\nپووشپەڕ 26, 2720 Hojan تەندروستی و زیندەورناسی, دەروونناسی, زانیاری, هەواڵ و زانیاری 0\nتوێژینەوەیەک لەسەر خوێندکارانی سەرەتایی کراوە کە لە خوێندن بە زمانی دایکی بێبەش بوون. بە پێی ئەم توێژینەوە ئەو کەسانە لە قۆناخەکانی دواتری ژیانیاندا لە ڕووی کەسایەتی و شوناس و تێگەیشتنی هەندێک لە وشەکان کێشەیان بووە.\nئەم توێژینەوە دەڵێت، ئەو منداڵانەی کە زمانی یەکەمیان، زمانی فێرکاری لە قوتابخانە نییە، زۆرتر ئەگەری هەیە قوتابخانە بەجێ بهێڵن یاوەکوو لە پۆلەکانی سەرەتایی زۆرتر تووشی کێشە ببن.\nدەوترێت باشتر وایە کە فێرکاری یەکەم جار بە زمانی یەکەم بێت و فێربوونی زمانی دووهەم لەپەنا و بەپێی زمانی یەکەم بێت.\nدانانی بناخەیەکی پتەو لە زمانی یەکەمدا زیاتر لە بەرکەوتنی زوو یان درێژخایەنی زمانێکی تر، یارمەتیدەرە بۆ فێربوونی زمانی دووهەم.\nتوێژینەوەکان نیشانیان داوە کە پەرەپێدان بە زمانی یەکەم زۆر بەسوودە چونکە بەوجۆرە کارامەییەکان و چەمکەکان بە ئاسانی دەگوێزرێنەوە بۆ زمانی دووهەم.\nبە پێی ڕاسپێری لەسەر فێرکاری بە زمانی یەکەم لە توێژینەوەکان، ئێستا بیر لەوە بکەنەوە لەو شوێنانەی کە فێرکاری بە زمانی یەکەم بوونی نییە چ خەسار و زوڵمێکی گەورە ئەکرێت لەو منداڵانەی کە فێرکاری بە زمانی یەکەمیان نییە.\nئامادە کردن: هانا جاری\n(PDF) Effects of using and teaching with mother tongue Effects of using and teaching with mother tongue in primary school | Moein Zergani – Academia.edu\nزمانی بەرنامەسازیی جاڤا وەرگێڕانی: موحەممەد موحەممەدئەمینی ماستەری ئەندازیاریی ئایتی، زانکۆی تەربیەت مۆدەڕس، تاران، ئێران، mohammad@asosoft.com…\nبە ڤیدیۆ: زانیارییە نادروستەکان سەبارەت بە کۆرۆنا\nخواردنەوەی ئەلکول؟! ترخێنە و دووکەڵی گوێنی؟! سرکە؟! سیر و ھەنگوین؟! ئانتی بایۆتیک؟! نەخێر ھیچکام لەمانە…


Diplomatic Magazine | لە ئەمریکا چی ڕویدا؟\nدوێنێ کاپیتۆڵ هۆڵ، کۆنگریسی ئەمریکی، جێگای سەرنجی دونیا بوو. پرۆسەی گواستنەوەی دەسەڵات لە ئەمریکا لە چەندین دەیە و بگرە سەدەی ڕابوردودا هەرگیز مایەی سەرنج نەبوە، بەڵام دوێنێ دەستاودەستکردنی دەسەڵات، یەکێک لە بنەما سەرەکیەکانی دیموکراسی توشی قەیران بوو.\nئاپۆڕەکە خەڵکێکی تایبەت بوون. هەموو سپی پێست و هەڵگری سیمبول و دروشمی تایبەت. کۆمێنتارە ئەمریکیەکان نەیاندەزانی چۆن ناویان بنێن، چۆن بیانناسێنن. هەم روداوەکە و هەم ئەنجامدەرانی لە ڕوی ناونانەوە مایەی کێشە بوو. ئایا ئەوەی ڕویدەدا کودەتا بوو، یان ناڕەزایی دەربڕین. کارێکی تیرۆریستی بوو، یان سیاسی؟؟ دەیڤید فرۆم کۆمێنتاری ناسراوی کۆمارییەکان وشەی پۆتچی ئەڵمانی بەکاردەهێنا. دیارە زمانی ئینگلیزی خۆی وشەی نیە بۆ کودەتا، کودەتا فەرەنسییە و پوتچ ئەڵمانییە، بەڵام هەردوکیان بەکاردێن. کودەتا ئاماژەیە بۆ کارێکی ڕێکخرا، پوتچ هەتا ئاستێکی زۆر ڕێکنەخراوە. ئایا ئەوەی ڕویدا ڕێکخراوبوو، یان ڕێکنەخراو؟ بێگومان بە هەموو شێوەیەک ڕێکخراو دیاربوو. ڕەنگە ئەوە گەردەلولەکە بێت کە ترەمپ باسی دەکرد.\nئایا کرۆکی مەسەلەکە چیە؟\nئەگەر گوێ لە وتارەکەی ترەمپ بگریت زۆر شتت بۆ ڕون دەبێتەوە. ترەمپ دژ بە ناڕازییان نەبوو. پەیامی خۆشەویستی بۆ ناردن. بە پێی هەندێک سەرچاوە، تەنانەت ئامادەنەبوو ئەو قسانەش بکات، بەڵام بە فشار، خەڵکانی دەروبەری پێیان کرد. ترەمپ باسی ئەوە دەکات کە وڵاتەکەیان لێدزراوە. ئەمە یەکێک بوو لە هاوارەکانی ناڕازییان، ئەو دزییە بوەستێنە. ئەوە چیە دەدزرێت؟ دزی یانی بردنێکی نا شەرعی بە زۆر یان بە فێڵ. ئەمریکایەک هەیە کە بەرەو کۆتایی دەچێت. ئەمریکای سپی پێست و ئەنگلۆساکسۆن و پرۆتسانت. ئەم ئەمریکایە خاوەنی ئەمریکا بوە لە دۆزینەوەی ئەمریکاوە هەتا ئەمڕۆ. ئەمڕۆ نایەوێت دەستبەرداری بێت. بۆیە هەست دەکات دزی لێدەکرێت.\nدیموکراسی ئەمریکی هەر لە سەرەتاوە قەیرانی یونانی هەبوو. قەیرانی یونانی بە مانای ئەوەی کە دیمو، کە یانی خەڵك مەبەست لێی هەموو خەڵكانی ئەمریکا نەبوو، بەڵکو توێژێکی تایبەت بوو. ووردە ووردە ئەم توێژە تایبەتە بە ناچاریی و بە پێویستی بە سەر توێژەکانی تری کۆمەڵگادا کرایەوە، وەک خەڵكی ڕەش پێست، ئافرەت. بەلام ئەم کردنەوەیە بەو مانایە نەبوو، کە ئەوان خاوەن دەسەڵاتی ڕاستەقینەبن. بەڵکو ببنە بەشێک لە سیستەمێکی داڕێژراو. بەڵام ئێستا لە زۆر ڕوەوە ئەم وەرچەرخانە ڕودەدات، لە ڕوی دیموگرافی، جوگرافی، کۆمەڵایەتی. وەک زۆری شوێنی تری دونیا خەڵكی ئەمریکا بە زۆری دەبنە خەڵكی شارنشین. خەڵكی شار خاوەن ئیثۆسێکی جودایە لە خەڵكی گوند و شارۆچکەکان. ئەم بەریەککەوتنە لە کۆمەڵگای کوردیشدا ڕودەدات.\nئەم ئەمریکایە کە ووردە ووردە لە ئاوابوندایە، لە لایەن چەندین گروپ و ڕێکخراو و میلیشیاوە، داکۆکی لێدەکرێت. سیمبول و خیتابی ئەمانە دەگەرێتەوە بۆ سەردەمی شەڕی ناوخۆی ئەمریکی.\nئەم خەڵکانە ئەمڕۆ هەست دەکەن نەک لە روی سیاسییەوە، بەڵکو لە ڕوی ئابوری و کۆمەڵایەتی و ئەخلاقیشەوە ئەمریکایەک سەرهەڵئەدات کە لە گەڵ ئەواندا ناگونجێت. ترەمپ بە هیچ شێوەیەک سەر بەم خەڵکانە نیە. ترەمپ کەسێکی سێکویلاری، شاری، نمایشکارە. زۆربەی تەمەنی دیموکرات بوە و خەڵكی نیویورکە. بۆ زۆرینەی خەڵكی ئەمریکا نیویورک ئەمریکا نیە. بەڵام توانی ببێت بە نوێنەریان.\nدیارە هەموو پشتیوانانی ترەمپ لەمانە نین، خەڵكی تریش بە هۆکاری لۆکاڵی و تایبەت دەنگ بە ترەمپ دەدات. بەڵام ئامادەنیە بێت بۆ واشنتۆن بۆ توندوتیژی. دەنگدەری ئایدەلۆژی جودایە لە دەنگدەری دیموکراسی.\nلە نێو نوخبەی سیاسی ئەمریکیدا ترەمپ دۆستی کەمە. بەڵام لە بەر ئەوەی جەماوەری هەیە، ئەوانەی، بە تایبەتی لە کۆمارییەکان، کە بە نیازی سودبینین بوون لە جەماوەری ترەمپ، پشتیوانی بوون. هەندێکیش هەبوو لە تویتەکانی دەترسا. بەڵام دوێنێ ئەم هاوپەیمانییە فەیکە کۆتایی هات. مایک پێنس پشتیوانی ترەمپ نەبوو. پێنس نوێنەری توێژێکی تایبەتی ئەمریکایە، کە بە ئیڤانجیلیکە مەیسحییەکان ناسراون. هەروەها لیندسی گراهام پشتی تێکرد.\nزۆرینەی ئەوانەی کە پشتیوانی ترەمپن لە کۆمارییەکان ئەوانەن کە بە نیازی خۆ پاڵاوتنن بۆ سەرۆکایەتی لە چوار ساڵی داهاتودا یان خۆ کاندیدکردنەوە بۆ کۆنگریس. وەک زۆر شوێنی تری دونیا بەشێکی زۆری کاری پەرلەمانی نمایش و شۆیە.\nلە نێو کۆمێنتارە ئەمریکییەکان حەپەسانێک هەبوو. کە بە ڕاستی بۆ هەر چاودێرێکی ئەمریکی ئەوەی ڕویدا مایەی حەپەسان نەبوو. ناسیونالیزمی ئەمریکی، لە هەموو ساتێکی تری بەهێزترە. ئەم ناسیونالیزمە، توێژی جیاوازی هەیە. لە دەیەی داهاتودا کاتێک ئەمریکا لە ڕوبەڕوبونەوەدایە لە گەڵ زلهێزێکی تری وەک چین، ئەم ناسیونالیزمە دەبێتە بەشێک لە سیاسەتی نێودەوڵەتی. لە ماوەی داهاتودا، بە خوێندنەوەیەک بۆ هەردوو بیرمەندی گەورەی ئەمریکی، جۆن ئیکیبێری و جۆن مێرشمایەر، زیاتری باس لە ڕەهەندی فیکری ئەم پرسە دەکەم.\nڕیتچارد هاس نوسیبوی کە سەردەمی ئەمریکی کۆتایی هات. ڕستەیەکی ئاوس بە مانا و دڵتەنگی. بەڵام چاوەڕوان نەکردنی ئەوەی ڕویدا لە ئەمریکا، جۆرێکە لە غرور و بە تایبەت وەرگرتنی ئەمریکا، بە ئەوەی پێی دەوترێت ئیکسێپشنالیزم.\nئەمریکا دوێنی لە بڕی ئەوەی مایەی سەرنج و لاسایی بێت مایەی نوکتەبوو. تەنانەت کەسێکی وەک مێرکڵ کە بە هیچ شێوەیەک لە نوکتەباز ناچێت، نوکتەی کرد. مێرکڵ لە ماوەی داهاتودا کۆتایی بە ژیانی سیاسی دەهێنێت. لە توێتێکدا نوسیبوی دەستەبەرداربونی من لە سیاسەت زۆر بێتام یان مومل دەبێت، boring.\nبەڵام ئەوەی لە ئەمریکا ڕویدا تەنها دیاردەیەکی ئەمریکی نیە. فاشیزیمی نوێ لە ئەڵمانیا زۆر بەهێز و ڕێکخراوە. سەرۆکی فەرەنسی باوەڕی خۆی بۆ دیموکراسی دوپاتکردەوە، بەڵام فەرەنسا قەیرانەکەی لە ئەمریکا قوڵترە. چەندین ساڵە فاشیزم یەکێکە لە ڕکەبەرە سەرسەختەکانی دەسەڵاتی فەرەنسی و بەردەوام لە لوتکەدایە.\nلە کاتێکدا خەڵک بە ئەمریکا پێدەکەنین لە هەمانکاتدا خۆیانیان بیردەکەوتەوە. ئەوەی مەترسیدارە ئەوەیە کە ئەوەی لە ئەمریکا دەبێت هەرزوو دەبێتە مایەی لاساییکردنەوە لە جێگاکانی تر.\nبەڵام دیموکراسی توشی قەیران دەبێت، دەسەڵاتەکانی تر توشی داڕمان دەبن.


Home About Top Stories Activities High Diploma at College of Health Science for the New Academic Year\nHigh Diploma at College of Health Science for the New Academic Year\nDec. 3, 2018, 10:04 a.m.\nلدویڤ نڤیسارا وەزارەتا خواندنا بلند و ڤەکولینێن زانستی/ فەرمانگەها توێژینەوە و پەرەپێدان ژمارە (9/16240) ل ) 13/11/2018)، سەبارەت ڤەکرنا خواندنا بلند)دبلوما بلند ئێک سالی یا پیشەیی بۆ سالا خۆاندنێ 2018-2019) ل کولیژا (زانستێن تەندروستی / بەشێ زانستی لابۆری پزیشکی) بۆ هەمی پێشکێشکارێن دەرڤەی دام و دەزگەهێن سەر ب وەزارەتا خواندنا بلند و ڤەکولینێن زانستی ، پێشکێشکارێن دامەزراندی و نەدامەزراندی ل دام و دەزگەهێن حکومەتا هەرێمێ ، ئــاگەهداریا هەوە یێن بەرێز دکەین لدور راگەهاندنا (18) کورسیێن دبلوما بلند یا ئێک سالی یا پیشەیی بۆ سالا خواندنێ (2018-2019) ،هـەر كەسەكێ حــەز بكـەت بــلا داخــوازیـا خـۆ پێشكێش بكــەت ل کولیژا ناڤبری ل زانکۆیا دهۆک لدویڤ مــەرج و بەلگەنامێـن ل خۆارێ دیاركری و هـەر ژ رۆژا ئێک شەمبی رێکەفتی (2/12/2018) دوماهیک ژڤان بۆ پێشکێش کرنێ رۆژا پێنج شەمبی یە رێکەفتی (13/12/2018) و ئەزموونا پراکتیکی رۆژا دووشەمبی رێکەفتی (17/12/2018) دێ هێته ئەنجام دان، بۆ زانین و یا پێدڤی.\n- نڤیسارا وەزارەتا خواندنا بلند و ڤەکولینێن زانستی ژمارە (9/16240) ل ) 13/11/2018).\n- مەرج ،پێدڤیێن پێشکێش کرنێ، تێبینێن گشتی.\n- رێنمایێن ژمارە (4) یێن سالا (2018) یێن دبلوما بلند یا ئێک سالی پیشەیی.\n1- مەرجێ تێکرایی نمره (معدل ) بەکالوریۆس: -\nمەرجە پێشکێشکار هەلگرێ یاوەرناما بکالوریوسێ بیت، هەر پێشکێشکارەک تێکرا نمرە (معدل) وی ژ (50%) بیت ماف هەیە پێشکێشی ڤێ جۆرە خواندنێ بکەت.\n2- مەرجێ ئاستێ توانستی زمانێ ئینگلیزی: -\nمەرجە باوەرناما توانستی زمانێ ئینگلیزی هەبیت و مەرجە باوەرنامە ژ ئێک ژ سەنتەرێن زمانی ل زانکۆیێن حکومی وەرگرت بیت ب مەرجەکی ژ (120) دەم ژمێران کێمتر نەبیت و سەرکەفتی بیت د خولێ دا یان (4) هەبیت ل تاقیکرنا (IELTS) یان (40) ل تاقیکرنا (TOEFL-iBT) یان (450) ژ تاقیکرنا (TOEF-PBT) یان (36) ژ تاقیکرنا (PTE).\n3- مەرجێ دامەزراندنێ:-\nمەرجە پێشکێشکار یێ دامەزراندی نەبیت لسەر میلاکێ وەزارەتا خواندنا بلند و ڤەکولینێن زانستی.\n4- مەرجێ سالێن خزمەتێ :-\nأ- بۆ پێشکێشکارێن دامەزراندی ( واتا فەرمانبەرێ هەمیشەی بیت ل ئێک ژ دام و دەزگەهێن حکومەتا هەرێما کوردستانێ مەرجە (2) دوو سالێن تمام خزمەتا فعلی هەبیت پشتی باوەرناما بکالوریوسێ ب دەستخۆفە ئینایی و یێ دامەزراندی بیت تا رێکەفتی دەستپێکرنا خواندنا بلند ، و پێچەوانە مافێ وەرگرتنا موولەتا خواندنێ نابیت.\nب- و ئەو داخازکەرێن دانەمەزراندی بن ل ئێک ژ دام و دەزگەهێن حکومەتا هەرێما کوردستانێ ، بێ هەبوونا مەرجی دوو سالێن دەرچوونێ پشتی و دەستڤەئینانا باوەرناما بکالوریوسێ مافێ پێشکێش کرنێ هەیە و پێدڤی یە سوزنامەکێ ل زانکۆیێ پێشکیش بکەن کو ل ج دام و دەزگەهێن میری نەهاتیه دامەزراندن.\n5- مەرجێ تەمەنی :-\nتەمەن مەرج نینه بۆ پێشکێشکرنێ ، چونکی پێشکێشکرن بۆ خواندنێ دێ ب شێوەیێ پارالێل بیت .\n6-مەرجە ناڤەرۆکا رێنمایێن ژمارە (4) یێن سالا (2018) یێن دبلوما بلند یا ئێک سالی پیشەیی کو ب نڤیسارا وەزارەتێ یا ژمارە (7538) ل (11/6/2018) دەرکەتین ، بهێنه جێ بەجێ کرن.\n7- پێشکێش کرن بۆ خواندنا بلند/ دبلوما بلند یائێک سالی پیشەیی بۆ سالا خواندنێ (2018-2019) ئەف خواندنه پیشەیی یه ب هیچ شێوەیەکی بکار نائیت بۆ مەبەستا بلندکرنا نمرا (رفع المعدل) و باوەرنامە یا پیشەیی یە نەک ئەکادیمیی.\n8- خواندن دێ بو ماوێ (1) سال بیت (ژ بلی ماوەیێ زمانێ ئینگلیزی ئەگەر هەبوو).\nپێدڤیێن پێشكێشكرنێ :\n1. رەگەزناما بارێ شارستانی (جنسیە الاحوال المدنیە) (1) دانە (كوپیكری) .\n2. رەگەزناما عێراقی (الجنسیە العراقیە) (1) دانە (كوپیكری) .\n3. چوار (4) وێنە .\n4. کورتیا خزمەتێ (خلاصە خدمە)\n5. باوەرناما نمرێن دەرچوونێ (بەکالوریوس) یا رەسەن و كوپیكری.\n6. باوەرناما دەرچوونێ ( بەکالوریوس) یا رەسەن و كوپیكری.\n7. باوەرناما توانستی زمانێ ئینگلیزی و مەرجە ئێک ژ سەنتەرێن زمانی ل زانکۆیێن حکومی وەرگرت بیت ب مەرجەکی ژ (120) دەم ژمێران کێمتر نەبیت و سەرکەفتی بیت د خولێ دا یان (4) هەبیت ل تاقیکرنا (IELTS) یان (40) ل تاقیکرنا (TOEFL-iBT) یان (450) ژ تاقیکرنا (TOEF-PBT) یان (36) ژ تاقیکرنا (PTE).\n8. پێتڤی یە لسەر پێشکێشکەری لارینەبوونەکێ (عدم ممانعە) ل وەزارەتا خو دابین بکەن ل دەمێ پێشکێشکرنێ.\n9. پێتڤی یە لسەر پێشکێشکاری بەڵێننامەیەکێ ئێمزا بکەت ل رێڤەبەریا یاسا ل سەرۆکاتیا زانکۆیا دهۆک کو یێ ئامادەیە کریێا خواندنێ دابین بکەت هەر ژ دەستپێکرنا خواندنێ.\n10. بو ئەو پێشکێشکارێن نە دامەزراندی، پێتڤی یە لسەر وان بەڵێننامەیەکێ ئێمزا بکەن ل رێڤەبەریا یاسا ل سەرۆکاتیا زانکۆیا دهۆک کو نە یێ دامەزراندی یی ل چ دام و دەزگەهێن میری و حکومی هەروەسا کو یێ ئامادەیە کریێا خواندنێ دابین بکەت هەر ژ دەستپێکرنا خواندنێ.\n11. فورما پێشكێشكرنێ (ل کولیژا زانستێن تەندروستی/ بەشی زانستی لابوری پزیشکی) دێ هێنە پرکرن.\n12. كوپیەك ژ مەرجێن وەرگرتنێ بهێتە ئیمزا كرن ژلایێ پێشکێشکەری ڤە دگەل داخوازیا وەرگرتنێ و فورما پێکێشکرنێ بهێتە لێكدان و دناڤ دووسییا قوتابی دا بیت.\n13. هەر نەراستیەك ژ لایێ پێشکێشکەری ڤە بێتە دان دێ ناڤێ پێشکێشکەری هێتە رەش كرن و دێ دیڤچوونا یاسایی هەبیت.\n1- هەلگریێن باوەرناما بەکالوریوسێ ل گشت دام و دەزگەهێن حکومەتا هەرێمێ بۆیان هەیە پێشکێشی خواندنا بلند/ دبلوما بلند ئێک سالی پیشەیی بکەن (ژ بلی ئەوێن دامەزراندنی ل دام و دەزگەهێن وەزارەتا خواندنا بلند و ڤەکولینێن زانستی).\n2- ئەزموونا زانستی دێ هیتە ئەنجام ل زانکۆیا دهۆک کولیژا زانستێن تەندروستی ل رۆژا دووشەمبی رێکەفتی (17/12/2018) ل دەمژمێر (9:00) نەهێ سپێدێ و ئەزموون دێ ژ (30%) و یێ پلا کێمتر ژ (15) وەربگریت مافێ بەشداریکرنی د پێشبرگێ نینه.\n3- کرێیا خواندنێ بۆ هەر سالەکا خۆاندنێ دێ (4,000.000) چار ملیون دینارین ئیراقی بن، کو پێدڤی یە دگەل دەستپێکرنا خواندنێ بهێتە دابین کرن ژلایێ قوتابی ڤە.


لە کاتى گیان دەرچوون و مردنى کەسێک دا چی شتێک لەسەر ئامادەبوان و کەسو کارەکەیەتى؟: ماڵپەڕی وەڵامەکان\nئه‌حكامه‌كانى جه‌نازه‌کاتى سەرەمەرگلە کاتى گیان دەرچوون و مردنى کەسێک دا چی شتێک لەسەر ئامادەبوان و کەسو کارەکەیەتى؟\nلە کاتى گیان دەرچوون و مردنى کەسێک دا چی شتێک لەسەر ئامادەبوان و کەسو کارەکەیەتى؟\nئەو کەسەى کە لە سەرەمەرگدایە گەر گیانی سپارد و مرد کەسوکارى چەند شتێكیان لەسەرە :\nأ ـ ب ـ نوقاندنی چاوەكانی ، و دوعای خێر بۆ كردنی .\nج ـ بە پۆشاكێك كە هەموو لەشی بگرێتەوە دابپۆشرێت .\nد ـ ئەمە بۆ كەسێك لەكاتی ئیحرام پۆشی دا نەبێت ، بەڵام ئەو كەسەی كە پۆشاكی ئیحرامی لەبەردایە دەم و چاوی داناپۆشرێت .\nهـ ـ ئەگەر مردنی ئاشكرا بوو ، ئەوا پەلە بكرێت لە شۆردن و كفن و ناشتنی ، لەبەر فەرموودەكەی ( أبو هریرە ) رضي الله عنه كە دەیداتە پاڵ پێغەمبەر ﷺ ( واتە : مرفوعا ) كە فەرمویەتی : " أسرعوا بالجنازة " ، واتە : پەلە بكەن لە بەڕێكردنی جەنازەدا .\nز ـ دەبێت هەندێكیان پەلە بكەن لە دانەوەی قەرزەكانی لە پارەو ماڵی مردووەكە خۆی ، ئەگەر قەرزەكە ئەوەندەش بێت كە هەموو ماڵەكەی تەواو بكات .\nئادابەکانی سەردان کردنی نەخۆش ئەو شتانە چین کە پێوستە لەسەر کەسى نەخۆش و کەسێک کە لە کاتى سەرەمەرگدایە؟ کەسى نەخۆش کە لە جێگا کەوتبێ چی پێویستە لەسەرى ؟ خوێندنی سورەتی (یس) بەسەر كەسێكدا، كە لەسەرەمەرگدایە (پێش ئەوەی بمرێت) چیە؟ ئەگەر كەسێك لە كاتی سەرەمەرگدا بوو ، ئەوا چی پێویستە لە سەر ئامادەبووان؟\nسەردان: ١,٦٩٧ بەش: کاتى سەرەمەرگ\nپرسیاری دواترئایا شۆردن و کفن کردنى مردوو تا چەند خێرە و چۆن باسکراوە لە فەرمودەکاندا؟پرسیاری پێشترچی پێوستە لەسەر ئەو کەسەى کە هەواڵى مردنى کەسێکى نزیکى پێ دەدرێ؟